title: Joe Smith (muusikko)

text: Joe Smith aloitti uransa esiintymällä kotiseudullaan. 1920-luvun alussa hän toimi kiertuemuusikkona keskilännessä ja Yhdysvaltain itärannikolla. Hän soitti mm. erilaisissa pienkokoonpanoissa St. Louisissa. Hän vieraili ensimmäistä kertaa New Yorkissa vuonna 1920. New Yorkissa hän liittyi rumpali Kaiser Marshallin bändiin. Vuonna 1921 hän asettui Chicagoon. Siellä hän liittyi "Black Swan Jazz Master"-nimiseen orkesteriin, jota johti Fletcher Henderson. Smith soitti Chicagossa myös Ethel Watersin yhtyeessä. Aluksi hän soitti rumpuja, mutta Waters taivutti hänet vaihtamaan soittimekseen trumpetin, jonka soittajana hän oli osoittanut lahjakkuutta.


title: Joe Smith (muusikko)

text: Vuonna 1922 Smith muutti vakituisesti New Yorkiin. Hän soitti siellä vuosina 1922–1923 Mamie Smithin "Jazz Hounds"-nimisessä kokoonpanossa. Tämän jälkeen hän työskenteli Billy Paigen kanssa. Vuonna 1924 hän johti Eubie Blaken ja Noble Sisslen kokoamaa orkesteria. Tämä oli ainoa kerta, kun Smith toimi orkesterinjohtajana.


title: Joe Smith (muusikko)

text: Smith soitti vuonna 1924 parhaillaan Fletcher Hendersonin orkesterissa, kunnes Henderson palkkasi hänen tilalleen Louis Armstrongin. Armstrong soitti Hendersonin orkesterissa 13 kuukautta. Hänen jätettyään orkesterin Henderson palkkasi Joe Smithin uudelleen. Vuosina 1925–1928 Smith soittikin vakituisesti Fletcher Hendersonin orkesterissa, joka teki useita levytyksiä. Trumpetin ohella hän soitti myös kornettia. Hän pääsi levyttämään myös useissa erilaisissa Hendersonin johtamissa pienkokoonpanoissa, jotka säestivät blueslaulajattaria (mm. Bessie Smith). Bessie Smith on luonnehtinut Joe Smithiä suosikkisäestäjäkseen.


title: Joe Smith (muusikko)

text: Jätettyään Hendersonin orkesterin Smith soitti vähän aikaa Bennie Motenin orkesterissa. Sitten hän liittyi vuosiksi 1929–1930 William Mckinneyn johtamaan "Cotton Pickers"-orkesteriin. Hän soitti Cotton Pickers-orkesterissa ajoittain aina vuoteen 1934 asti. 1930-luvulla hän soitti vielä lyhyen aikaa Hendersonin orkesterissa. Sittemmin hän muutti joksikin aikaa Kansas Cityyn. Siellä hän työskenteli muusikkona kunnes sairaus alkoi haitata hänen uraansa, joten hän joutui palaamaan lopulta takaisin New Yorkiin.


title: Joe Smith (muusikko)

text: Aktiivivuosinaan Smith esiintyi monissa teattereissa, yökerhoissa ja radioasemilla. Hän teki myös satoja levytyksiä. Pelkästään Bessie Smithin kanssa hän levytti 30 kertaa. Kova kiertue-elämä vaati ennen pitkää veronsa. Viimeisinä vuosina hänen fyysinen terveytensä alkoi horjua. Hän sairasti tuberkuloosia. Hän joutui viettämään elämänsä viimeiset neljä vuotta sairaalassa Long Islandilla. Joe Smith kuoli tuberkuloosiin parantolassa Central Islipillä, New Yorkissa 2. joulukuuta 1937.


title: Onni etsii asuntoa

text: Onni etsii asuntoa on Thure Bahnen ohjaama elokuva vuodelta 1955. Elokuva kuului tuotantoyhtiö Suomen Filmiteollisuuden 20-vuotisjuhlavuoden 1954 ohjelmaan, mutta esitys lykkääntyi seuraavaan vuoteen. Elokuvan käsittelytyyli ja sivujuonteet liittyvät rillumareiperinteeseen. Se oli Bahnen kolmas ja viimeinen ohjaustyö — hän kuoli tammikuussa 1956.


title: Onni etsii asuntoa

text: Aikalaisarvioissa tarinaa pidettiin mahdottomana, siinä on liikaa seikkailuja, eikä antoisasta aiheesta ole otettu irti riittävästi. Kiitosta saavat näyttelijöistä Mai-Brit Heljo, joka luo tyhjästä tyylikkään naistyypin, ja Aku Korhonen, jonka suoritus arvioidaan elokuvan hauskimmaksi.


title: Onni etsii asuntoa

text: Eräissä myöhemmissä arvioissa todetaan, että elokuva on raskasta katsottavaa ja SF:n "komedialinjalla silkkaa b-luokan metritavaraa".


title: Anthony John Valentine Obinna

text: Anthony John Valentine Obinna (s. 26. kesäkuuta 1946 Emekuku) on nigerialainen roomalaiskatolinen arkkipiispa. Hänet vihittiin papiksi Owerrin hiippakuntaan 9. huhtikuuta 1972 ja nimitettiin sen johtoon 1. heinäkuuta 1993. Piispaksi konsekroinnin suoritti 4. syyskuuta Carlo Maria Viganò, jota avustivat Mark Onwuha Unegbu ja Gregory Obinna Ochiagha.


title: Anthony John Valentine Obinna

text: Owerrin korotuttua arkkihiippakunnaksi Obinna sai nimityksen sen arkkipiispaksi 26. maaliskuuta 1994.


title: Kosterhavetin kansallispuisto

text: Kosterhavetin kansallispuisto on Ruotsissa Länsi-Götanmaan läänissä sijaitseva merellinen kansallispuisto. Se sijaitsee Strömstadin ja Tanumin kuntien alueella sekä rajautuu Norjan puolella olevaan Ytre Hvalerin kansallispuistoon.


title: Kosterhavetin kansallispuisto

text: Vuonna 2009 perustettu puisto on kooltaan 38 878 hehtaaria. Samaan aikaan perustetun Ytre Hvalerin puiston kanssa yhteenlaskettu pinta-ala on noin 80 000 hehtaaria.


title: Kosterhavetin kansallispuisto

text: Kosterhavet on Ruotsin ensimmäinen kansallispuisto, joka on merenpinnan alapuolella ja sieltä löytyy myös maan ainoa koralliriutta. Puistosta löytyy veden pinnan alta yli 6000 erilaista eläin- ja levälajia, joista silmäkoralli ja noin 200 muuta lajia esiintyvät Ruotsissa vain siellä.


title: Hans Henrik Fattenborg

text: Hans Henrik Fattenborg (1769–1849) oli suomalainen kielitieteilijä. Hän oli 1812–1831 Turun akatemian, myöh. Helsingin yliopiston, itämaisten kielten professori ja yliopiston rehtori 1821–1822. Hän julkaisi paljon käytetyn sanakirjan "Grekiskt handlexicon öfver Nya Testamentet" (1842).


title: Berndt Federley

text: Berndt Federley (22. joulukuuta 1799 Sund – 13. tammikuuta 1863 Helsinki) oli suomalainen senaattori. Hän toimi senaatissa virkamiehenä. Vuonna 1841 hänet nimitettiin tullilaitoksen ylitirehtööriksi, vuonna 1847 Vaasan läänin kuvernööriksi, 1854 Kuopion läänin kuvernööriksi, ja vuonna 1855 hänet kutsuttiin senaatin kamaritoimituskunnan päälliköksi. Hän puolusti senaattorina ollessaan säätyjen oikeuksia. Hän oli senaatissa vähemmistössä, joka vastusti valtiopäivien korvaamista Tammikuun valiokunnalla, minkä kannan keisari hyväksyi, mutta Federley joutui kuitenkin siirtymään oikeusosastoon 1862 ja erosi senaatista.


title: V. Y. Vihdoinkin yhdessä

text:
V. Y. Vihdoinkin yhdessä on vuonna 1986 julkaistu Kari Kyrönsepän ohjaama jouluaiheinen komediaelokuva, jonka pääosassa ja Kyrönsepän ohella toisena käsikirjoittajana oli Pirkka-Pekka Petelius.
Videofirman ujo omistaja Hese kulkee mopolla kuvaamassa tilauksesta joulujuhlia videolle. Toimistonsa portailta Hese löytää nimettömän joululahjan, Hese-slipoverin, ja alkaa selvittää keneltä se on. Hän kulkee taksilla naisten ovilla. kunnes hänelle valkenee, että lahja onkin taksinkuljettaja Astalta. Lukemattomien absurdien juonenkäänteiden jälkeen hän ja Asta lopulta ehkä saavat toisensa.


title: V. Y. Vihdoinkin yhdessä

text: Aamulehden Matti Apusessa elokuva herätti odotuksia tekijöidensä takia, mutta tuotti kuitenkin pettymyksen: ”V. Y.:ssä ei ole tarpeeksi röyhkeyttä ja anarkiaa, juuri niitä ominaisuuksia joissa Kyrönsepän huumori on maukkaimmillaan.” Osmo Peltonen (Kansan Uutiset) mielestä ”käsittämättömän kömpelö” "Vihdoinkin yhdessä" romahduttaa uskon kotimaiseen elokuvakomediaan. Hannu-Pekka Wettenhovi oli Etelä-Saimaa-lehdessä myönteisempi: "Tarina etenee sopivan joutuisasti. Tapahtumat seuraavat toisiaan johdonmukaisesti ja mielekkäästi. Joulun aika suo tekijöille mahdollisuuden hurjanlaisiinkin mielikuvitusretkiin ja kohtauksiin, joita ei muuten voisi uskoa todeksi."


title: Tour de Ski 2012–2013

text: Tour de Ski 2012–2013 kilpailtiin 29. joulukuuta 2012 – 6. tammikuuta 2013. Osakilpailut käytiin Oberhofissa, Val Müstairissa, Toblachissa ja Val di Fiemmessä. Seitsemättä kertaa järjestettävään kilpailusarjaan puolustavina mestareina lähtivät naisten puolelta Justyna Kowalczyk ja miesten puolelta Dario Cologna.


title: Tour de Ski 2012–2013

text: Naisten kiertueen voitti neljännen kerran peräkkäin Puolan Justyna Kowalczyk. Miesten puolella voiton otti ensimmäisen kerran Venäjän Aleksandr Legkov.


title: Jussi Koponen

text: Jussi Koponen (s. 21. maaliskuuta 1974) on suomalainen muusikko ja kunnallispoliitikko. Hän on metalliyhtye Sethianin kitaristi, jonka hän perusti vuonna 1998 yhdessä Tapio Wilskan kanssa Nattvindens Gråtin hajottua 1997. Hän on soittanut myös black/heavy metal -yhtyeessä Wizzard.


title: Jussi Koponen

text: Vuoden 2017 kuntavaaleissa Koponen asettui Vasemmistoliiton ehdokkaaksi ja hänet valittiin Savonlinnan kaupunginvaltuustoon. Kaupunginvaltuuston lisäksi Koponen on myös sivistyslautakunnan jäsen. Vuonna 2018 hänet valittiin Savonlinnan Vasemmiston puheenjohtajaksi. Hän on myös Kaakkois-Suomen Vasemmistoliiton piirihallituksen jäsen.


title: Into the Silence

text: Into the Silence on suomalaisen progressiivisen metallin yhtyeen Sethianin ensimmäinen studioalbumi. Se on julkaistu vuonna 2003 levymerkillä Spinefarm Records.


title: Keskinormaali

text:
Keskinormaali on geometriassa suora, joka kulkee janan sen keskipisteen kautta eli jakaa sen kahteen yhtä suureen osaan ja on samalla janan normaali. Janan ja normaalin välinen kulma on 90°.
Janalle voidaan piirtää mihin tahansa pisteeseen normaali, mutta janalla on vain yksi keskinormaali. Keskinormaali on tasolle syntyvä ura, joka koostuu kummastakin janan päätepisteestä yhtä kaukana olevista pisteistä.


title: Keskinormaali

text: Janalle voidaan piirtää keskinormaali käyttäen vain harppia ja viivainta. Merkitään janan päätepisteet A ja B. Otetaan harppiin säteeksi janan mitta ja piirretään ympyrät keskipisteinään A ja B. Ympyräkaaret leikkaavat kahdessa pisteessä C ja D, mikäli säteet ovat riittävän pitkät. Pisteen C etäisyydet janan päätepisteistä A ja B ovat yhtä suuret, ja samoin on pisteen D kohdalla. Silloin C ja D ovat kaksi keskinormaalin pistettä. Piirretään pisteiden C ja D kautta keskinormaalin suora.


title: Keskinormaali

text: Kolmiossa keskinormaaliksi kutsutaan myös sitä janaa, joka jää keskinormaalista kolmion sisään. Janan päätepistettä kolmion sivulla kutsutaan keskinormaalin kantapisteksi. Keskinormaali ei yleensä kulje vastaisen kulman kärjen kautta ja näin käy vain tasasivuisessa kolmiossa tai tasakylkisen kolmion huipussa.


title: Keskinormaali

text: Kaikki kolme kolmion keskinormaalia leikkaavat samassa pisteessä. Tätä pistettä kutsutaan kolmion merkilliseksi pisteeksi ja Eulerin suoran yhdeksi pisteeksi.


title: Keskinormaali

text: Tämä piste on kolmion ympäri piirretyn ympyrän keskipiste. Koska keskipiste on ympyrän keskipiste ja kolmion kärjet sijaitsevat ympyrällä, on ovat janat keskipisteestä kolmion kärkiin ympyrän säteitä ja siten keskenään yhtä pitkät. Keskipiste on siten piste, joka on yhtä kaukana kolmion kaikista kärjistä. Yhtä pitkien säteiden rajoittamat kolmiot ovat siten tasasivuisia kolmioita. Keskinormaalit ovat näiden kolmioiden korkeusjanat ja halkaisevat kolmiot kahteen yhtenevään suorakulmaiseen kolmioon.


title: Keskinormaali

text:
Merkitään janan päätepisteitä formula_1 ja formula_2. Janan keskipiste M on formula_3 Tämän pisteen kautta kulkeva normaali on janan keskinormaali. Sen kulmakerroin päätellään janan kulmakertoimesta, joka on
Kulmakertoimien kohtisuoruusehdon mukaisesti normaalin kulmakertoimeksi saadaan
Keskinormaalin yhtälö voidaan kirjoittaa keskipisteen M ja kulmakertoimen k avulla
joka on normaalimuodossa


title: Wilska

text: Wilska on suomenkielinen sukunimi. Wilska-nimisiä henkilöitä:


title: Main Source

text: Main Source oli kanadalais-yhdysvaltalainen hip hop -ryhmä, joka perustettiin vuonna 1989. Yhtyeen jäsenet olivat K-Cut, Mikey D, Sir Scratch ja Large Professor.


title: Jouluyö murhayö

text: Jouluyö murhayö, myöhemmin myös nimellä "Jouluyö, kuoleman yö" () on vuonna 1984 julkaistu Charles E. Sellier Jr.:n ohjaama slasher-kauhuelokuva.


title: Jouluyö murhayö

text: Elokuva kertoo Billy-nimisestä pojasta, joka näkee lapsena joulupukkipukuisen miehen murhaavan vanhempansa jouluaattoiltana. Billy patoo traumaattista kokemusta sisällään, kunnes ne vuosia myöhemmin purkautuvat väkivaltaisella tavalla.


title: Jouluyö murhayö

text: Elokuva on ensimmäisiä kauhuelokuvia, joiden teemana on joulu, ja se nauttii nykyään kulttimainetta. Se sai ilmestymisaikanaan paheksuvaa kritiikkiä Yhdysvaltain koulujen vanhempainyhdistyksiltä jouluteeman ja julkaisuajankohdan perusteella. Elokuva poistettiinkin elokuvateatterilevityksestä ennenaikaisesti, mutta elokuva ehti silti tuottaa voittoa.


title: Jouluyö murhayö

text: "Video-oppaassa" vuodelta 1995 Kari Hintikka antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Hänen mukaansa "Jouluyö murhayö" on amerikkalaisittain syviä viiltoja yrittävä kauhistelu, joka tyytyy alun siedettävän kehittelyn jälkeen listimiseen.


title: Jouluyö murhayö

text: Elokuvasta tehtiin viisi jatko-osaa, ensimmäisenä "Silent Night, Deadly Night 2".


title: Jouluyö murhayö

text: Valtion elokuvatarkastamo määräsi ennakkotarkastuksessa 2.9.1989 elokuvalle ikärajan KK (Kokonaan kielletty), joten sitä ei ollut laillista Suomessa esittää eikä levittää. Täyskielto kumoutui vasta vuonna 1.1.2001 kuvaohjelmien tarkastusta koskevan lakimuutoksen yhteydessä.


title: Providence College

text: Providence College on yksityinen, roomalais-katolinen yliopisto Providencessa, Rhode Islandin osavaltiossa Yhdysvalloissa. Yliopisto on perustettu vuonna 1917, ja syksyllä 2010 siellä opiskeli noin 4 600 opiskelijaa.


title: Providence College

text: NCAA:n alaisessa yliopistourheilussa yliopistoa edustavat Providence Friarsin nimellä kulkevat joukkueet.


title: Aitamurto

text: Aitamurto on suomalainen sukunimi. Aitamurto-nimisiä henkilöitä:


title: Huovila

text: Huovila on suomenkielinen sukunimi. Huovila-nimisiä henkilöitä:


title: Avenida Paulista

text: Avenida Paulista on brasilialaisen São Paulon kaupungin tärkeimpiä katuja.


title: Avenida Paulista

text: Katu avattiin vuonna 1891. Katu on 2,8 kilometriä pitkä ja se on kaupungin liike-elämän keskus.


title: Levola

text: Levola on suomenkielinen sukunimi. Levola-nimisiä henkilöitä:


title: Ovaska

text: Ovaska on suomenkielinen sukunimi, joka on muun muassa seuraavilla henkilöillä:


title: Koripallon naisten SM-sarjakausi 1994–1995

text: Koripallon naisten SM-sarjakaudella 1994–1995 Forssan Alku voitti Suomen mestaruuden kolmatta kertaa peräkkäin. Hopeaa voitti Pussihukat Vantaalta ja pronssia Forssan Koripojat. Mitalijoukkueet olivat siis harvinaisesti täsmälleen samat, kuin edellisellä kaudella. Forssan Alku voitti loppuottelusarjan puhtaasti voitoin 3-0.


text: Runkosarja pelattiin kymmenen joukkueen kaksinkertaisena sarjana, jonka kuusi parasta selvisivät kevään jatkosarjaan. Jatkoon selvinneet joukkueet pelasivat keskenään kaksinkertaisen sarjan. Jatkosarjan neljä parasta selviytyivät pudotuspeleihin.


text: Välierissä kohtasivat jatkosarjan voittaja Forssan Alku ja sarjan viides Tampereen Pyrintö sekä sarjan sijoille 2 ja 3 sijoittuneet Pussihukat ja Forssan Koripojat. Sekä välierät että loppuottelut pelattiin paras viidestä -järjestelmällä. Pronssimitalit jaettiin pelaamalla kaksi ottelua, joiden yhteistulos ratkaisi voittajan.


text: SM-sarjasta putosi Sampo Basket Lahdesta ja seuraavaksi kaudeksi SM-sarjaan nousi kotkalainen Peli-Karhut.


title: Joulupukki pulassa

text: Joulupukki pulassa ("The Night They Saved Christmas") on vuonna 1984 julkaistu Jackie Cooperin ohjaama elokuva.


title: Joulupukki pulassa

text: Öljy-yhtiö uhkaa räjäyttää joulupukin pajan, mutta lapset tulevat apuun.


title: Joulupukki pulassa

text: 'Video-oppaassa" vuodelta 1995 Kari Hintikka antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Hän kritisoi etenkin elokuvan visuaalisen toteutuksen köyhyyttä.


title: Joulupukki (elokuva)

text: Joulupukki ("Santa Claus: The Movie") on vuonna 1985 ensi-iltansa saanut Jeannot Szwarcin ohjaama lastenelokuva, jonka pääosissa nähdään Dudley Moore ja John Lithgow.


title: Joulupukki (elokuva)

text: Ilkeä lelutehtailija uhkaa joulupukin yksinoikeutta tarinaansa, mutta lapsisankari rientää apuun.


title: Joulupukki (elokuva)

text: "Video-oppaassa" vuodelta 1995 Asko Alanen luonnehti elokuvaa ”typerryttävän tonttumaiseksi viihdespektaakkeliksi”. Hän antoi elokuvan Suomessa julkaistulle VHS-kasettiversiolle yhden tähden viidestä, mikä teoksen mukaan vastaa sanallista arviota ”huono”.


title: Moberg

text: Moberg voi tarkoittaa:


title: Denton (Texas)

text: Denton on Yhdysvaltain Texasin osavaltiossa sijaitseva kaupunki. Kaupungissa asui 113 383 ihmistä vuonna 2010.


title: Denton (Texas)

text: Dentonissa sijaitsee Pohjois-Texasin yliopisto, jossa kirjoilla oli vuonna 2017 yli 38 000 opiskelijaa.


title: Koripallon naisten SM-sarjakausi 1993–1994

text: Koripallon naisten SM-sarjakaudella 1993–1994 Forssan Alku voitti Suomen mestaruuden toista kertaa peräkkäin. Hopeaa voitti Pussihukat Vantaalta ja pronssia Forssan Koripojat. Forssan Alku voitti loppuottelusarjan vasta viidennen finaalin jälkeen voitoin 3-2. Pronssimitalien kohtalo ratkesi yhden ainoan pisteen erolla.


text: Runkosarja pelattiin kymmenen joukkueen kaksinkertaisena sarjana, jonka kuusi parasta selvisivät kevään jatkosarjaan. Jatkoon selvinneet joukkueet pelasivat keskenään kaksinkertaisen sarjan. Jatkosarjan neljä parasta selviytyivät pudotuspeleihin. Ennen finaalisarjaa Forssan Alku ei hävinnyt kauden aikana yhtään ottelua.


text: Välierissä kohtasivat jatkosarjan voittaja Forssan Alku ja sarjan neljäs Tapiolan Honka sekä sarjan sijoille 2 ja 3 sijoittuneet Pussihukat ja Forssan Koripojat. Sekä välierät että loppuottelut pelattiin paras viidestä -järjestelmällä. Pronssimitalit jaettiin pelaamalla kaksi ottelua, joiden yhteistulos ratkaisi voittajan.


text: SM-sarjasta putosi Turun Riento ja seuraavaksi kaudeksi SM-sarjaan nousi Korinokia.


title: Thy Aeons Envenomed Sanity

text: Thy Aeons Envenomed Sanity on suomalaisen, sinfonista black metallia soittavan yhtyeen, Alghazanthin ensimmäinen studioalbumi. Se on julkaistu vuonna 1999 levymerkillä Woodcut Records.


title: Vinum Intus

text: Vinum Intus on suomalaisen sinfonisen black metalin yhtyeen Alghazanthin kuudes studioalbumi. Se on julkaistu vuonna 2011 levymerkillä Woodcut Records.


title: Vinum Intus

text: Albumi nousi Suomen virallisen listan sijalle 43.


title: Koripallon naisten SM-sarjakausi 1992–1993

text: Koripallon naisten SM-sarjakaudella 1992–1993 Forssan Alku voitti seuran historian toisen Suomen mestaruuden. Mestaruus aloitti koko 1990-luvun kestäneen voittoputken, kun Alku voitti lopulta seitsemän peräikkäistä mestaruutta. Hopeaa voitti Pussihukat Vantaalta ja pronssia Turun Riento. Forssan Alku voitti loppuottelusarjan voitoin 3-1.


text: Runkosarja pelattiin kahdeksan joukkueen kaksinkertaisena sarjana, jonka kuusi parasta selvisivät kevään jatkosarjaan. Jatkoon selvinneet joukkueet pelasivat keskenään kaksinkertaisen sarjan. Jatkosarjan neljä parasta selviytyivät pudotuspeleihin.


text: Välierissä kohtasivat jatkosarjan voittaja Forssan Alku ja sarjan neljäs Karhun Pojat sekä sarjan sijoille 2 ja 3 sijoittuneet Turun Riento ja Pussihukat. Sekä välierät että loppuottelut pelattiin paras viidestä -järjestelmällä. Pronssimitalit jaettiin pelaamalla kaksi ottelua, joiden yhteistulos ratkaisi voittajan.


text: SM-sarjasta putosi kotkalainen Merikoris. Sarjaa laajennettiin seuraavalle kaudelle kymmenen joukkueen laajuiseksi. Uusina joukkueina SM-sarjaan nousivat Espoo Basket Team, Pandat ja Tampereen Pyrintö.


title: Coilbox

text: Coilbox on vuonna 1999 perustettu espanjalainen alternative metal/groove metal -yhtye.


title: Percy Hobart

text: Percy Cleghorn Stanley Hobart (14. kesäkuuta 1885 – 19. helmikuuta 1957) oli insinööri ja brittiarmeijan upseeri ensimmäisessä ja toisessa maailmansodassa. Hän yleni ennen kuolemaansa kenraalimajuriksi. Hänet tunnetaan parhaiten toisen maailmansodan 79. panssaridivisioonan komentajana sekä Normandian maihinnousuun suunnittelemistaan erikoispanssarivaunuista, "Hobart's Funnies" ().


title: Percy Hobart

text: Hobart oli jo ennen toista maailmansotaa arvioinut panssarijoukoilla olevan merkittävä rooli sodankäynnissä. Tämän johdosta hän oli ideoinut suuren määrän erikoisvarusteltuja panssaroituja ajoneuvoja. Armeija ei kuitenkaan lämmennyt hänen keksinnöilleen vaan painosti hänet eroamaan. Winston Churchill sai taivuteltua hänet palaamaan palvelukseen ja jatkamaan panssariajoneuvojen kehitystyötä.


title: Mailis Vaaja

text: Mailis Vaaja (myös Mailis Marne, oik. Mailis Laaksonen, 8. huhtikuuta 1917 Turku – 8. lokakuuta 1995 Oslo, Norja) oli suomalainen näyttelijä.


title: Mailis Vaaja

text: Vaaja teki elokuvanäyttelijänä lyhyen mutta ansiokkaan uran, johon kuului sivuosien lisäksi myös pari näkyvämpää roolia muun muassa Valentin Vaalan ja Ilmari Unhon elokuvissa. Uransa tappiollisesta alusta huolimatta Vaaja jatkoi elokuvatyön parissa vuosina 1943–1950, jolloin hänet nähtiin kaikkiaan seitsemässä elokuvassa.


title: Mailis Vaaja

text: Ennen elokuvauraansa Vaaja työskenteli paikannäyttäjänä turkulaisessa elokuvateatterissa sekä esiintyi Turun Ruotsalaisessa Teatterissa.


title: Mailis Vaaja

text: Mailis Vaaja, joka vielä uransa alussa käytti nimeä Mailis Marne, voitti Suomi-Filmin Uutisaitan järjestämän Filmikasvot-kilpailun vuonna 1942. Hän sai pääosan turkulaisen Valo-Filmi-yhtiön pioneerielokuvasta "Miehen vankina". Elokuvan tekijöinä toimivat yhtiön perustajat Eino ja Aarne Kivimäki, jotka tekivät pari lyhytelokuvaa ennen ensimmäistä pitkää näytelmäelokuvaansa. "Miehen vankina" -elokuvan ohjasi Aarne Kivimäki taiteilijanimellä Olavi Kallas. Elokuvaa pidettiin täydellisenä epäonnistumisena. Se sai tyrmäävät arviot, eikä siitä tullut varsinaista ensi-iltaelokuvaa. Kantaesitys pidettiin Viipurissa. Tappiollisen teoksen jälkeen Valo-filmi teki kuitenkin vielä myöhemmin pari pitkää elokuvaa.


title: Mailis Vaaja

text: Vaajan seuraava elokuva oli Valentin Vaalan ohjaama draamaelokuva "Miehen kunnia" vuonna 1943, jossa hänellä on pieni sivurooli. Ensimmäisen merkittävän roolinsa hän teki Vaalan kauhuromanttisessa klassikkoelokuvassa "Linnaisten vihreä kamari", jossa hänellä oli sivuosa sveitsiläisenä kotiopettajattarena. Kriitikko piti Vaajan suoritusta eräänlaisena voittona. Arvosteluissa pantiin ensimmäisen kerran merkille hänen kauneutensa ja huomattavat näyttelijänkykynsä.


title: Mailis Vaaja

text: Jännityselokuva "Kolmastoista koputus" (1945) oli niin ikään Vaalan ohjaustyö. Siinä Vaajalla on uransa merkittävin osa Bella-nimisenä tanssijattarena. Eräs arvostelija nosti esiin Vaajan näyttelijäntyön: ”Mailis Vaaja osoittautui tässä ensimmäisessä suuremmassa osassaan tehtävänsä tajuavaksi tyttölapseksi, jossa on sekä pehmeyttä että hiven kiintoisaa julkeuttakin.”


title: Mailis Vaaja

text: Jatkosodan aikana Vaaja kuului Suomi-Filmin "Satakielet"-viihdytyskiertueeseen. Vuonna 1947 hän työskenteli Suomen Kansallisoopperassa ja sai seuraavana vuonna stipendin Pariisiin opiskellakseen balettia. Siellä hän tapasi toisen aviomiehensä Ebbe Moen, joka esiintyi Suomessa elokuvissa "Hallin Janne" (1950) ja "Suomalaistyttöjä Tukholmassa" (1952).


title: Mailis Vaaja

text: Vaajan elokuvaura päättyi 1950-luvun vaihteessa. Varsinaisen elämäntyönsä hän teki Oslossa Norjan Kansallisoopperan kuorossa, josta hän jäi eläkkeelle vuonna 1980. Hän kuoli 78-vuotiaana Oslossa lokakuussa 1995.


title: Kustaa Rautsuo

text: Kustaa Erik Rautsuo (nimi aik. Gustaf Erik Rosenström; 14. syyskuuta 1893 Helsinki – 15. huhtikuuta 1969) oli suomalainen eversti, joka toimi 1920-luvulla Suomen yleisesikunnan tiedustelun palveluksessa ja jatkosodan aikana Päämajan valvontaosaston päällikkönä.


title: Kustaa Rautsuo

text: Rautsuon vanhemmat olivat työnjohtaja Gustaf Jakob Rosenström ja Sofia Wekblad. Hän toimi ensimmäisen maailmansodan aikana jääkäriliikkeen yhteydessä Saksan tiedustelijana Suomen rannikoilla. Hän osallistui valkoisten mukana Suomen sisällissotaan ja hänet määrättiin pian sen jälkeen Yleisesikunnan III osaston eli tiedusteluosaston käyttöön.


title: Kustaa Rautsuo

text: Silloinen kapteeni Rautsuo toimi 1920-luvulla Yleisesikunnan tiedustelutoimiston alaisten Sortavalan ja Viipurin alatoimistojen päällikkönä. Hänen vastuullaan oli Neuvostoliittoon Karjalankannaksen kautta kohdistunut sotilastiedustelu, jossa käytettiin usein apuna venäläisiä emigrantteja ja näiden järjestöjä. Hän auttoi henkilökohtaisesti vuonna 1927 Viktor Larionovin ja Maria Zahartšenko-Schultzin johtamat ROVS:n terroristiryhmät rajan yli Neuvostoliittoon. Hänen nimensä nousi Neuvostoliitossa julkisuuteen seuraavana vuonna Georgi Radkovitšin Moskovassa tekemän pommi-iskun selvittelyjen yhteydessä, joten Suomen Yleisesikunta siirsi hänet pois operatiivisista tiedustelutehtävistä. Rautsuon tilapäisen alennuksen on arveltu toisaalta liittyneen Operaatio Trustin ja kaksoisagentti Toivo Vähän roolin paljastumiseen. Rautsuo oli saattanut myös brittivakooja Sidney Reillyn rajanylityspaikalle tämän viimeisellä epäonnisella vakoilumatkalla vuonna 1925. Rautsuon ja Etsivän keskuspoliisin johtajan Esko Riekin välillä on arveltu olleen epäluuloja ja kilpailua, sillä he halusivat hoitaa Neuvostoliittoon kohdistuneen tiedustelun eri tavoin. Riekki kokosi Rautsuon syrjäyttämiseen johtanutta materiaalia.


title: Kustaa Rautsuo

text: Majuriksi ylennetty Rautsuo siirrettiin 1931 Yleisesikunnan VI toimiston (”valvontatoimiston”) eli vastavakoilun päälliköksi. Rautsuon on väitetty olleen 1930-luvulla ensimmäinen suomalainen virkailija, joka pääsi tutustumaan Saksan keskitysleireihin.


title: Kustaa Rautsuo

text: Rautsuo toimi jatkosodan aikana 1941–1943 Päämajan tiedustelujaoston alaisen valvontaosaston päällikkönä. Jatkosodan alkuvaiheessa kesällä 1941 Rautsuo teki saksalaisten kanssa salaisen suullisen sopimuksen, jonka perusteella suomalaisten saamat juutalaiset tai poliittisissa tehtävissä NKVD:ssä ym. olleet neuvostoliittolaiset sotavangit luovutettiin Gestapolle. Tällaisia vankeja luovutettiin Pohjois-Suomessa yhteensä 525. Rautsuo siirrettiin sodan aikana pois valvontaosaston johdosta, koska hän ei tullut toimeen esimiehensä, tiedustelujaoston komentajan Aladár Paasosen kanssa. Syksyllä 1944 Alarich Bross pyysi Rautsuota liittymään saksalaismieliseen vastarintaliikkeeseen, mutta hän päätti jatkaa yhteyttä sekä saksalaisiin että Suomen sotilasjohtoon. Vuoden 1944 lopussa Rautsuo pakeni Ruotsiin, jossa hän toimi myöhemmin liikealalla.


title: Koripallon naisten SM-sarjakausi 1991–1992

text: Koripallon naisten SM-sarjakaudella 1991–1992 Pussihukat Vantaalta voitti seuran toisen peräkkäisen Suomen mestaruuden. Hopeaa voitti Forssan Alku ja pronssia Karhun Pojat Helsingistä, molemmat niin ikään toista kertaa peräkkäin. Kaikki mitalistit olivat siis samat, kuin edellisellä kaudella. Pussihukat vei loppuottelusarjan nimiinsä voitoin 3-1.


text: Runkosarja pelattiin kahdeksan joukkueen kaksinkertaisena sarjana, jonka kuusi parasta selvisivät kevään jatkosarjaan. Jatkoon selvinneet joukkueet pelasivat keskenään kaksinkertaisen sarjan. Jatkosarjan neljä parasta selviytyivät pudotuspeleihin.


text: Välierissä kohtasivat jatkosarjan voittaja Karhun Pojat ja sarjan neljäs Pussihukat sekä sarjan sijoille 2 ja 3 sijoittuneet Forssan Alku ja Turun Riento. Sekä välierät että loppuottelut pelattiin paras viidestä -järjestelmällä. Pronssimitalit jaettiin pelaamalla kaksi ottelua, joiden yhteistulos ratkaisi voittajan.


text: SM-sarjasta putosi Kotkan Työväen Palloilijat, mutta Kotka ei jäänyt tulevallekaan kaudelle ilman edustusta SM-sarjassa, sillä KTP:n tilalle nousi kotkalainen Merikoris.


title: Vuolijoen kesäteatteri

text: Vuolijoen kesäteatteri tai Pentinpuron kesäteatteri on Vuolijoella sijaitseva kesäteatteri. Teatteri on rakennettu vuosina 1986-1987 pääasiassa Vuolijoen näyttämötaideyhdistys ry:n jäsenten talkootyönä. Näytelmiä siellä on esitetty vudesta 1987.


title: Jääpallon Kunniagalleria

text: Jääpallon Kunniagalleria on Suomen Jääpalloliiton joulukuussa 2012 perustama suomalaisen jääpallon kunniagalleria.


title: Jääpallon Kunniagalleria

text: Kunniagallerian perustamisen yhteydessä siihen valittiin 26 jäsentä. Edellytyksenä valitsemiselle on pitkä ja ansiokas pelaaja-, valmentaja-, tuomari-, seuratoimija- tai johtajaura jääpallon parissa tai muu ansiokas toiminta lajin hyväksi. Valinnat suorittaa Suomen Jääpalloliiton alainen Kunniagallerian valintatoimikunta.


title: Arkadiusz Milik

text: Arkadiusz Milik (s. 28. helmikuuta 1994 Tychy) on puolalainen jalkapalloilija. Hyökkääjänä pelaava vasenjalkainen Milik edustaa seuratasolla tällä hetkellä Italian Serie A:ssa pelaavaa Napolia.


title: Arkadiusz Milik

text: Maajoukkuetasolla Milik edustaa Puolaa, ja on kuulunut A-maajoukkueeseen vuodesta 2012 lähtien. A-maajoukkuedebyytin Milik teki 12. lokakuuta 2012 pelatussa ystävyysottelussa Etelä-Afrikkaa vastaan. Milik pelasi ottelussa 32 minuuttia, ja Puola voitti tuon ottelun lukemin 1-0. Milikin ensimmäisen A-maajoukkuemaali syntyi Makedoniaa vastaan 14. joulukuuta 2012 pelatussa ystävyysottelussa. Ottelu oli Milikin neljäs A-maajoukkueessa ja ensimmäinen, jossa hän pelasi täydet 90 minuuttia. Ottelu päättyi Puolan 4-1 vierasvoittoon.


title: Niilo Rauvala

text: Niilo Vilho Rauvala (15. kesäkuuta 1883 Karkku – 24. huhtikuuta 1956) oli suomalainen insinööri ja 1930–1940-luvuilla toimineen äärioikeistolaisen Uuden Suomalaisen Puolueen puheenjohtaja.


title: Niilo Rauvala

text: Rauvalan vanhemmat olivat maanviljelijä Reinhold Rauvala ja Selma Junttila. Hän kävi Turun teknillisen koulun ja valmistui insinööriksi Tampereen teknillisestä opistosta 1915. Rauvala oli Valtion rautateiden palveluksessa 1903–1915 ja sen jälkeen hän oli työssä Lokomo Oy:ssä 1916–1917 ja Keskusosuusliike Hankkijassa 1917–1921. Rauvala perusti 1926 "Keksijäin Patenttitoimiston" ja vuonna 1944 sen toimintaa jatkamaan "Suomalaisen Patenttitoimiston". Hän toimi myös "Koneinsinööritoimisto Oy":n johtajana sekä oli vuodesta 1935 "Kullervo-tehtaat Oy":n johtokunnan jäsennenä. Sotavuosina 1939–1944 Rauvala oli puolustusvoimien pääesikunnan palveluksessa.


title: Niilo Rauvala

text: Rauvala oli 1930-luvun alussa Vapaan Työväenliiton varapuheenjohtajana ja vuonna 1932 hänestä tuli vastaperustetun Oikeisto-Työväen ja Talonpoikain Puolueen puheenjohtaja. Tämä puolue käytti myöhemmin nimiä Suomalaisen Työn Puolue ja Uusi Suomalainen Puolue. Rauvala toimi 1932–1933 myös puolueen lehden Vapaan Suomen päätoimittajana. Vuonna 1933 Suomalaisen Työn puolue julkaisi Taavi Vanhasen suomennokseen perustuvan version Siionin viisaiden pöytäkirjoista nimellä "Kansojen Ruoska". Teos oli tarkoitus julkaista kahtena vihkona, mutta vain ensimmäinen osa ilmestyi.


title: Niilo Rauvala

text: 1950-luvulla Rauvala osallistui vaaleihin Suomen Kansanpuolueen ehdokkaana.


title: Niilo Rauvala

text: Niilo Rauvala oli naimisissa vuodesta 1921 Hellin Laitisen kanssa. Heillä oli kaksi lasta.


title: Niilo Rauvala

text: Rauvala kuului Suomen Teosofisen Seuran hallitukseen.


title: Koripallon naisten SM-sarjakausi 1990–1991

text: Koripallon naisten SM-sarjakaudella 1991–1992 Pussihukat Vantaalta voitti seuran ensimmäisen Suomen mestaruuden. Hopeaa voitti Forssan Alku ja pronssia Karhun Pojat Helsingistä. Pussihukat voitti loppuottelusarjan voitoin 3-1.


text: Välierissä kohtasivat jatkosarjan voittaja Karhun Pojat ja sarjan neljäs Pussihukat sekä sarjan sijoille 2 ja 3 sijoittuneet Kotkan Työväen Palloilijat ja Forssan Alku. Sekä välierät että loppuottelut pelattiin paras viidestä -järjestelmällä. Pronssimitalit jaettiin pelaamalla kaksi ottelua, joiden yhteistulos ratkaisi voittajan.


text: SM-sarjasta putosi Tampereen Pyrintö ja seuraavaksi kaudeksi sarjaan nousi Tapiolan Honka Espoosta.


title: Timo Serenius

text: Timo Serenius (s. 1955) on suomalainen jääpalloilija. Hänet valittiin Suomen vuoden jääpalloilijaksi vuonna 1982 ja ensimmäisten joukossa Jääpallon Kunniagalleriaan vuonna 2012.


title: Timo Serenius

text: Serenius edusti seurajoukkueurallaan Lappeenrannan Palloa, Veiterää ja ruotsalaista Vetlandaa. Hän saavutti Suomen-mestaruuden Veiterässä vuonna 1980 ja Ruotsin-mestaruuden Vetlandassa vuonna 1986.


title: Timo Serenius

text: Serenius pelasi Suomen maajoukkueessa vuosina 1976–1989 110 A-maaottelua, joissa hän teki 45 maalia. Hänet valittiin parhaaksi keskikenttäpelaajaksi vuoden 1987 MM-kilpailuissa, joissa Suomi sijoittui hopealle.


title: Timo Serenius

text: Sereniuksen isä Matti ja isoisä Yrjö olivat myös jääpalloilijoita.


title: Pyhän Andreaan luterilainen kirkko

text: Pyhän Andreaan luterilainen kirkko (eng. "St. Andrew's Lutheran Church") on Floridan Lake Worthissa sijaitseva suomalais-amerikkalainen kirkko. Kirkon pastorina toimii Seppo Hartikainen ja kanttorina Merja Hulkkonen. Kirkon yhteydessä on vuodesta 2000 toiminut englanninkielinen esikoulu ja päiväkoti Fine Arts Pre-school. Kirkossa on käynyt esiintymässä monia suomalaisia kuoroja ja laulajia.


title: Koripallon naisten SM-sarjakausi 1989–1990

text: Koripallon naisten SM-sarjakaudella 1989–1990 Turun Riento voitti seuran historian ensimmäisen Suomen mestaruuden. Hopeaa voitti Karhun Pojat Helsingistä ja pronssia Pussihukat Vantaalta. Riento voitti loppuottelusarjan puhtaasti voitoin 3-0. Kausi oli ainoa 1990-luvun kausista, jona Forssan Alku jäi kokonaan mitalien ulkopuolelle. Huomionarvoista on myös 29.10.1989 pelattu Turun Riennon ja Sampo Basketin välinen, 70:70 tasatulokseen päätynyt peli.


text: Runkosarja pelattiin kahdeksan joukkueen kaksinkertaisena sarjana, jonka kuusi parasta selvisivät kevään jatkosarjaan. Jatkoon selvinneet joukkueet pelasivat keskenään kaksinkertaisen sarjan. Jatkosarjan neljä parasta selviytyivät pudotuspeleihin.


text: Välierissä kohtasivat jatkosarjan voittaja Turun Riento ja sarjan neljäs Forssan Alku sekä sarjan sijoille 2 ja 3 sijoittuneet Pussihukat ja Karhun Pojat. Sekä välierät että loppuottelut pelattiin paras viidestä -järjestelmällä. Pronssimitalit jaettiin pelaamalla kaksi ottelua, joiden yhteistulos ratkaisi voittajan.


text:
SM-sarjasta putosi nokialainen Kankaantaan Kisa ja seuraavaksi kaudeksi sarjaan nousi toinen forssalaisjoukkue Forssan Koripojat.
KTP - PuHu ottelun tulos ei tiedossa, ei vaikutusta sarjajärjestykseen.


title: Jonas Ahnelöv

text: Jonas Peter Ahnelöv (s. 11. joulukuuta 1987 Huddinge, Ruotsi) on ruotsalainen jääkiekkopuolustaja, joka pelaa KHL-joukkue Avangard Omskissa. Isokokoisen Ahnelövin vahvuuksiin kuuluu luistelu, fyysisyys, taklaaminen, hyökkäyspään pelaaminen ja syöttäminen. Hänen heikkouksiinsa kuuluu puolustuspään pelaaminen ja sijoittuminen. Ahnelövin tulisi käyttää myös kokoaan enemmän hyödyksi.


title: Jonas Ahnelöv

text: Ahnelöv on Flemingsbergs IK:n kasvatti. Hän pelasi juniorina sittemmin Huddinge IK:ssa. Ahnelöv jakoi kaudella 2004–2005 J20 SuperElitin jäähypörssin viidennen sijan Djurgårdens IF:n Victor Nordensonin kanssa 94 minuutillaan. Kaudeksi 2005–2006 hän siirtyi Frölunda HC:hen, jossa Ahnelöv teki Elitserien-debyyttinsä ja pelasi Elitserienissä kauden aikana 15 runkosarjaottelua jääden niissä ilman tehopisteitä. Suurimman osan kaudestaan hän pelasi kuitenkin Frölundan J20-joukkueessa, jossa Ahnelöv voitti J20 SuperElitin mestaruuden keväällä 2006. Phoenix Coyotes varasi hänet kolmannella kierroksella 88. pelaajana .


title: Jonas Ahnelöv

text: Kausi 2006–2007 oli Ahnelöville varsinainen tulokaskausi Elitserienissä ja se toi hänelle 46 runkosarjaottelussa tehot 1+3=4. Hän vahvisti kauden aikana myös Frölundan J20-joukkuetta, jossa Ahnelöv voitti J20 SuperElitin hopeaa keväällä 2007.


title: Jonas Ahnelöv

text: Kaudeksi 2008–2009 Ahnelöv siirtyi kolmivuotisella tulokassopimuksella Phoenix Coyotesin organisaatioon. Hän oli syksyn 2008 harjoitusleirin jälkeen lähellä paikkaa joukkueen NHL-kokoonpanossa, mutta loukkaantumiset pilasivat lopulta Ahnelövin kaikki kolme sopimuskautta, eikä hän missään vaiheessa debytoinut NHL:ssä. Ahnelöv pelasi kaikki sopimuskautensa AHL-joukkue San Antonio Rampagessa, jossa hän pelasi yhteensä vain 96 runkosarjaottelua. Ahnelövin sopimuskausista lyhyimmäksi jäi toinen kausi 2009–2010, jolloin hän pelasi olkapääleikkauksen takia vain 11 ottelua.


title: Jonas Ahnelöv

text: Ahnelöv palasi kaudeksi 2011–2012 kotimaahansa ja teki kaksivuotisen sopimuksen MODO Hockeyn kanssa. Hän teki ensimmäisellä kaudellaan Elitserienin yhden kauden piste-ennätyksensä tehoilla 2+9=11. Kahden MODO:ssa viettämänsä vuoden jälkeen Ahnelöv palasi kaudeksi 2013–2014 vuoden mittaisella sopimuksella Frölunda HC:hen. Kaudeksi 2014–2015 hän palasi taas vuoden mittaisella sopimuksella MODO:on. Ahnelöv nousi joukkueen varakapteeniksi. Hän voitti MODO:n sisäisen tehotilaston lukemalla +5, kuten myös samalla lukemalla kevään 2015 Kvalserienissä.


title: Jonas Ahnelöv

text: Kaudeksi 2015–2016 Ahnelöv siirtyi vuoden mittaisella sopimuksella KHL-joukkue Avangard Omskiin.


title: Jonas Ahnelöv

text: Ahnelöv edusti Ruotsia MM-kilpailuissa vuosina 2014 ja 2015, joista ensimmäinen turnaus päättyi pronssiin. Yhteensä Ahnelöv on pelannut 35 A-maaottelua tehopistein 2+3=5. Ahnelöv pelasi alle 20-vuotiaiden MM-kilpailuissa vuonna 2007.


title: Jonas Ahnelöv

text: Ahnelövin pikkuveli Jimmy pelaa Ruotsin III-divisioonaa Stortorparna IF:ssä. Hän on HockeyAllsvenskanin jäähykuningas kaudelta 2008–2009.


title: Aidan Turner

text: Aidan Turner (s. 19. kesäkuuta 1983, Dublin, Irlanti) on irlantilainen näyttelijä, joka tunnetaan parhaiten "Hobitti"-elokuvatrilogian Kilinä, televisiosarjan "Being Human" Mitchellinä sekä BBC:n tuottamasta draamasarjasta "Poldark", jossa hän näyttelee pääosan Ross Poldarkia.


title: Joulupukin vaatteissa

text:
Joulupukin vaatteissa ("The Man in the Santa Claus Suit") on vuonna 1979 julkaistu Corey Allenin ohjaama televisioelokuva, jossa Fred Astaire esittää seitsemää eri roolia.
Kolmen miehen elämä muuttuu, kun maagisen pukuvuokraamon omistaja vuokraa heille joulupukkiasun.
"Video-oppaassa" vuodelta 1995 Bello Romano antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Hän kuvasi elokuvaa ”miellyttävän naiiviksi joulufantasiaksi”.


title: Joulun taikaa (elokuva)

text:
Joulun taikaa tai Joulukuun kaksi päivää ("One Magic Christmas") on vuonna 1985 julkaistu Phillip Borsosin ohjaama elokuva, jonka pääosissa nähdään Mary Steenburgen ja Harry Dean Stanton.
Joulupukki lähettää enkeli Gideonin joulua vihaavan Ginny Graingerin, tämän aviomiehen ja kahden lapsen luo. Perheen talous on mennyt huonoon jamaan ja on entistäkin vaikeampi uskoa joulun taikaan. Gideon saa apua lapsilta yrityksessään palauttaa äiti-Ginnyn uskon elämään.


title: Joulun taikaa (elokuva)

text: "Video-oppaassa" vuodelta 1995 Kari Salminen antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Hänestä elokuva on hyvin ohjattu, vakavamielinen ja Disney-elokuvaksi yllättävän vähäsiirappinen joulufantasia.


title: Boston College

text: Boston College on yksityinen yliopisto Chestnut Hillissä, Massachusettsin osavaltiossa Yhdysvalloissa. Yliopisto on perustettu vuonna 1863, ja vuonna 2011 siellä opiskeli lähes 15  000 opiskelijaa.


title: Boston College

text: Maailman viidensadan huippuyliopiston Shanghai-yliopistovertailussa Boston College sai vuonna 2014 sijaluvun 401–500.


title: Boston College

text: NCAA:n alaisessa yliopistourheilussa yliopistoa edustavat Boston College Eaglesin nimellä kulkevat joukkueet.


title: Tie (romaani)

text: Tie () on Cormac McCarthyn vuonna 2006 julkaistu romaani, joka sijoittuu maailmanlopun jälkeiseen maailmaan ja kuvaa nimiä mainitsematta isän ja pojan vaellusta ja selviytymistä. Teos on saanut muun muassa Pulitzer-palkinnon vuonna 2007 ja Tähtivaeltaja-palkinnon vuonna 2009.


title: Tie (romaani)

text: Kirjasta on tehty John Hillcoatin ohjaama elokuvasovitus vuonna 2009.


title: Tie (romaani)

text:
"Tietä" ovat kehuneet muun muassa Guardian, The New Republic ja The New York Times. Suomessa, Savon Sanomat kuvaa teosta merkittäväksi ja intensiiviseksi.
"Ilahduttavaa on, miten taitavasti McCarthy onnistuu lataamaan kirkkaan proosansa täyteen jännitteitä ja imua, vaikka Tie ei rakennukaan juonellisille yllätyksille. Pessimistisistä painotuksista huolimatta sentimentaalisuutta karttava romaani ei ole yksin ahdistava, ja se onnistuu myös koskettamaan emotionaalisesti."


title: McDonnell F3H Demon

text: McDonnell F3H Demon on yhdysvaltalainen laivaston hävittäjälentokone, joka on suihkumoottorikäyttöinen. Konetyyppi kykeni ylittämään vaakalennossa 1 000 km/h nopeuden, muttei äänivallia. F3H Demonissa oli taitettavat nuolisiivet.


title: McDonnell F3H Demon

text: Tämä tyyppi tarkoitettiin olemaan kaikkein ensimmäisin yksinomaan pelkkiä ilmataisteluohjuksia käyttävä. Aseistukseen kuitenkin kuului neljä 20 mm tykkiaseistus. Konetyypin aktiivi ensilinjan palveluskäyttö kesti kahdeksan vuotta. Ensilento tapahtui 7. elokuuta 1951. Palvelusaika sijoittui vuosille 1956–1964. Tämä tyyppi ei osallistunut merkittäviin sotilasoperaatioihin eli sotatoimiin. Konetyypille sattui paljon lento-onnettomuuksia.


title: Wayne Ellington

text: Wayne Robert Ellington (s. 29. marraskuuta 1987) on yhdysvaltalainen koripalloilija, pelipaikaltaan heittävä takamies (). Hän on edustanut NBA-seura Miami Heatia vuodesta 2016.


title: Wayne Ellington

text: Ellington pelasi ennen ammattilaisuraansa kolme kautta (2006–2009) Pohjois-Carolinan yliopiston (Chapel Hill) joukkueessa. Hän oli voittamassa vuosina 2007 ja 2008 Atlantic Coast Conferencen (ACC) koripallomestaruutta sekä vuonna 2009 NCAA-koripallon I-divisioonan mestaruutta, jolloin hänet valittiin Final Four -vaiheen parhaaksi pelaajaksi. Ellington teki kahdessa NCAA:n Final Four -ottelussa yhteensä 39 pistettä ja otti 13 levypalloa, joista 19 pistettä ja neljä levypalloa pistein 89–72 päättyneessä loppuottelussa Michiganin osavaltionyliopiston joukkuetta vastaan.


title: Wayne Ellington

text: Minnesota Timberwolves varasi Ellingtonin numerolla 28 ensimmäisellä kierroksella. Hän pelasi Timberwolvesissa kolme kautta, kaudesta 2009–2010 kauteen 2011–2012, kullakin pääasiassa vaihtomiehen roolissa. Hänen pistekeskiarvonsa oli noina vuosina parhaimmillaan 6,6 pistettä ottelua kohden (kahdella ensimmäisellä kaudella) ja levypallokeskiarvonsa 2,1 (tulokaskaudella). Heinäkuussa 2012, ennen kautta 2012–2013, Ellington siirtyi Timberwolvesista Memphis Grizzliesiin pelaajakaupassa, jossa Minnesota sai vaihdossa laitahyökkääjä Dante Cunninghamin.


title: Wayne Ellington

text: Ellington pelasi Grizzliesissä runkosarjakauden 2012–2013 puoliväliin asti. Tammikuussa 2013 hän siirtyi Cleveland Cavaliersiin osana pelaajakauppaa, jossa Cavaliers sai hänen lisäkseen Josh Selbyn, Marreese Speightsin sekä ensimmäisen kierroksen varausvuoron ja jossa Grizzliesiin siirtyi Jon Leuer. Hän pelasi tuonkin kauden pääasiassa vaihtomiehen roolissa ja hänen pistekeskiarvonsa oli 7,9 (Memphisissä pelatuissa otteluissa 5,5 ja Clevelandissa pelatuissa otteluissa 10,4) sekä levypallokeskiarvonsa 2,1 (Memphisissä pelatuissa otteluissa 1,3 ja Clevelandissa pelatuissa otteluissa 3,0). Heinäkuussa 2013, ennen kautta 2013–2014, Ellington teki vapaana pelaajana kaksivuotisen sopimuksen Dallas Mavericksin kanssa. Tämän jälkeen hän on edustanut Los Angeles Lakersia, Brooklyn Netsiä ja Miami Heatiä.


title: Wayne Ellington

text: Ellington valittiin Yhdysvaltain joukkueeseen Pan-Amerikan kisoihin 2007, mutta joutui jättämään turnauksen kesken yhden ottelun jälkeen loukkaantumisen vuoksi.


title: Kuonomonnit

text: Kuonomonnit ("Cranoglanididae") on monnikaloihin kuuluva heimo. Heimon lajeja tavataan makeista vesistä Itä-Aasiasta.


title: Kuonomonnit

text: Varhaisimmat kuonomonnien heimoon kuuluvien lajien fossiilit on ajoitettu paleoseenikaudelle. Nykyään heimossa elää yksi suku ja kolme lajia. Lajit ovat kuonomonni ("Cranoglanis bouderius"), "C. henrici" ja "C. multiradiatus". Kooltaan ne ovat keskikokoisia kaloja, jotka voivat saavuttaa noin 20–30 cm:n pituuden. Ruumiinrakenteeltaan kuonomonnilajit ovat pitkulaisia, ja pitkäkuonoisia ja niiden ruumis on litteähkö. Tyypillinen piirre ovat päätä suojaavat kookkaat luulevyt ja kuonon 4 viiksisäieparia. Heimon kalojen silmät ovat kookkaat, selkäevässä on piikki ja pyrstöevä on voimakkaasti haarautunut. Kuonomoniella on myös rasvaevä.


title: Kuonomonnit

text: Kuonomonnilajit ovat suurten jokien lajeja, joita tavataan Kiinasta Xi-joesta ja Hainanin saarelta sekä Vietnamista Punaisestajoesta.


title: Artikla (yhdistys)

text: Artikla ry on Suomen Lakimiesliiton jäsenjärjestö.


title: Artikla (yhdistys)

text: Artikla ry:n ylin päättävä elin on yhdistyksen kokous. Tavallisesti kokous järjestetään kerran keväällä ja kerran syksyllä. Yhdistyksen kevätkokouksessa hyväksytään edellisen vuoden toimintakertomus ja tilinpäätös sekä päätetään väistyneen hallituksen vastuuvapaudesta. Marraskuussa järjestettävän syyskokouksen tärkein anti on yhdistyksen hallituksen ja toimihenkilöiden valinta seuraavalle kalenterivuodelle. Hallitus vastaa yhdistyksen päivittäisen toiminnan pyörittämisestä.


title: Artikla (yhdistys)

text: Yhdistyksellä on toimisto oikeustieteiden tiedekunnan siivessä Lapin yliopistolla sekä oma toimitila, Toippari, joka sijaitsee Aittatiellä Rovaniemellä. Yhdistys vuokraa Toipparia sekä erikseen myös sen saunatiloja tarvitseville.


title: Artikla (yhdistys)

text: Artiklan pyrkii edistämään ja helpottamaan jäsentensä opiskelua. Tässä ominaisuudessa Artikla tarjoaa jäsenilleen mm. mahdollisuuden tilata lakikirjoja alennettuun hintaan sekä oikeuden käyttää toimiston yhteydessä sijaitsevaa kirjastoa. Yhdistys valvoo jäsenistönsä etua oikeustieteiden tiedekunnassa, Lapin yliopiston ylioppilaskunnassa sekä Suomen Lakimiesliitossa. Artiklasta erillään, mutta sen kanssa tiiviissä yhteistyössä toimii Artikla-edustajistoryhmä, joka ajaa oikeustieteen opiskelijoiden etua Lapin yliopiston ylioppilaskunnan edustajistossa. Kaudella 2015-2017 Artikla-ryhmällä on kuusi edustajiston 20 paikasta.


title: Artikla (yhdistys)

text: Yhdistys järjestää jäsenistölleen vapaa-ajanviettomahdollisuuksia. Tällaisia ovat esimerkiksi viikoittaiset liikuntavuorot sekä erilaiset opiskelijatapahtumat. Maininnan arvoisia ovat legendaariset Kaamosluennot sekä Pohjois-Suomen suurin opiskelijatapahtuma Poronkusema.


title: Artikla (yhdistys)

text: Yhdistys julkaisee neljä kertaa vuodessa ilmestyvää ainejärjestölehteä Digestaa. Lehti on saanut nimensä bysanttilaisen lakikodifikaation, Corpus iuris civiliksen Digesta-nimiseltä osalta.


title: Artikla (yhdistys)

text: Artikla pitää säännönmukaisesti yhteyttä muihin oikeustieteen opiskelijajärjestöihin Suomessa ja muissa Pohjoismaissa. Artikla on ollut vuodesta 1995 lähtien pohjoismaisten oikeustieteen opiskelijoiden yhteistyöelimen, Nordiska sekretariatetin, jäsen. Yhdistys toimii myös läheisessä yhteistyössä alumnijärjestönsä Kaamos ry:n kanssa.


title: Artikla (yhdistys)

text: Artikla ry on järjestänyt valmennuskursseja Lapin yliopiston oikeustieteelliseen tiedekuntaan pyrkiville vuodesta 1980 lähtien. Nykyään kursseja järjestetään Helsingissä, Tampereella, Oulussa ja Rovaniemellä. Lisäksi Artikla järjestää etäkursseja, jotka ovat paikkakunnasta riippumattomia. Valmennuskurssien tuotto käytetään yhdistyksen toimintaan.


title: Hide Your Heart

text: ”Hide Your Heart” on Kiss-yhtyeen laulajan ja rytmikitaristin Paul Stanleyn sekä säveltäjäkaksikko Desmond Childin ja Holly Knightin kirjoittama kappale.


title: Hide Your Heart

text: Stanley, Child ja Knight sävelsivät ”Hide Your Heartin” jo vuonna 1987, ja sen piti jo alun pitäen ilmestyä nimenomaan Kissin levyttämänä yhtyeen vuoden 1987 studioalbumilla "Crazy Nights", mutta kappale hylättiin ja jätettiin pois albumilta. Koska kappale jäi ulkopuolelle Kissin seuraavalta albumilta, Stanley tarjosi kappaletta muiden artistien levytettäväksi. Lopulta Bonnie Tyler levytti kappaleen vuonna 1988 ilmestyneelle albumilleen "Hide Your Heart", ja kappale julkaistiin tuolloin myös singlenä b-puolenaan kappale ”I’m Not Foolin’”. Kappale ei saavuttanut listamenestystä missään maassa, mutta se on siitä huolimatta esiintynyt sittemmin useilla Tylerin kokoelma-albumeilla.


title: Hide Your Heart

text: Esiintyessään omalla kiertueellaan sooloartistina vuonna 1989 Stanley esitti kappaletta tiuhaan, ja fanien myönteisen vastaanoton myötä hän päätti ottaa kappaleen mukaan seuraavalla Kissin albumille "Hot in the Shade". Ennen kuin Kiss ennätti julkaisemaan kappaletta tai edes koko albumia, Molly Hatchet julkaisi oman versionsa kappaleesta albumillaan "Lightning Strikes Twice". Jopa Kissin entinen soolokitaristi Ace Frehley levytti kappaleen 13. lokakuuta 1989 ilmestyneelle "Trouble Walkin’" -albumilleen, kunnes Kissin versio lopulta ilmestyi neljä päivää Frehleyn albumin julkaisun jälkeen. Lisäksi Robin Beckin esittämä versio kappaleesta ilmestyi marraskuussa 1989.


title: Hide Your Heart

text: Joidenkin arvioiden mukaan yhdenkään artistin julkaisema versio kappaleesta ei noussut hitiksi, koska niin moni eri yhtye tai artisti levytti oman versionsa kappaleesta kukin juuri samoihin aikoihin ja julkaisi versionsa käytännössä heti edellisen jälkeen. Bonnie Tylerin ja Kissin välisessä vertailussa singlejulkaisun menestyksen suhteen Kiss onnistui jossain määrin paremmin, sillä heidän versionsa sijoittui korkeimmillaan Yhdistyneen kuningaskunnan singlelistalla sijalle 59. Yhdysvalloissa kappaleen sijoitus Billboardin singlelistalla oli 66 ja Billboardin Hot Mainstream Rock Tracks -listalla 22. Australian virallisella singlelistalla kappaleen sijoitus oli vasta 76.


title: Koripallon naisten SM-sarjakausi 1996–1997

text: Koripallon naisten SM-sarjakaudella 1996–1997 Forssan Alku voitti seuran viidennen perättäisen Suomen mestaruuden. Hopeaa voitti Tapiolan Honka Espoosta ja pronssia Peli-Karhut Kotkasta. Suomen mestari ratkesi vasta finaalisarjan viimeisessä ottelussa Forssan Alulle voitoin 3-2.


text: Runkosarja pelattiin kymmenen joukkueen kaksinkertaisena sarjana, jonka kahdeksan parasta selvisivät kevään jatkosarjaan. Jatkoon selvinneet kahdeksan joukkuetta pelasivat keskenään kaksinkertaisen sarjan. Jatkosarjan neljä parasta selviytyivät pudotuspeleihin.


text: Välierissä kohtasivat jatkosarjan voittaja Tapiolan Honka ja sarjan neljäs Peli-Karhut sekä sarjan sijoille 2 ja 3 sijoittuneet Forssan Alku ja Pussihukat. Sekä välierät että loppuottelut pelattiin paras viidestä -järjestelmällä. Pronssimitalit jaettiin pelaamalla kaksi ottelua, joiden yhteistulos ratkaisi voittajan.


text: SM-sarjasta putosivat Korinokia ja New Wave Helsingistä. Tilalle nousivat SB-Girls Lahdesta ja Torpan Pojat Helsingistä.


title: Esaias Mansueti Fellman

text: Esaias Mansueti (t. Mansvetuksenpoika) Fellman, kutsuttiin myös nimillä Ijander tai Bothniensis, (28. huhtikuuta 1620 – 1697 Kemijärvi) oli suomalainen "lappalaisten apostolina" tunnettu pappi.


title: Esaias Mansueti Fellman

text: Esaias Fellmanin isä oli Iin kappalainen ja sittemmin Paltamon ja Sotkamon kirkkoherra Mansvetus Jakobinpoika Fellman (1595–1651). Hän pääsi ylioppilaaksi 1648, ja hänet vihittiin papiksi saman vuoden keväällä.


title: Esaias Mansueti Fellman

text: Fellman toimi vuodesta 1648 alkaen pappina Inarissa. Hän oli Kemijärven kappalaisena vuodesta 1663 alkaen. Kummassakin seurakunnassa Fellman käännytti pakanuudessa eläneitä saamelaisia ja aloitti myös suomen kielen ja lukutaidon opettamisen saamelaisille. Fellman teki toiminnastaan myös muistiinpanoja, joita on myöhemmin julkaistu.


title: Esaias Mansueti Fellman

text: Fellman oli naimisissa vuonna 1660 kuolleen Kemijärven kappalaisen Jakob Lappodiuksen lesken Anna Hannuntytär Siniluoto-Siniuksen (1637–1703) kanssa. Heidän poikansa Esaias Esaiasson Fellman (1675–1736) toimi isänsä jälkeen Kemijärven kappalaisena.


title: Esaias Mansueti Fellman

text: Hänen jälkeensä Fellmaneja toimi Lapissa pappina parisataa vuotta.


title: Woodbury Common Premium Outlets

text: Woodbury Common Premium Outlets on New Yorkin kaupungin lähellä, pienessä Woodburyn kaupungissa sijaitseva outlet-ostoskeskus New Yorkin osavaltiossa, Yhdysvalloissa. Manhattanilta noin tunnin ajomatkan päässä sijaitseva, suurta mökkikylää muistuttava outlet-keskus on osa suurta Simon Property Group -yhtymää. Woodbury Common Premium Outlets avattiin loppuvuodesta 1985 ja sitä laajennettiin vuosina 1993 ja 1998. Nykyään keskuksessa on 220 myymälää ja se on yksi maailman suurimmista outlet-ostoskeskuksista. New Yorkin kaupungin läheisyyden vuoksi outletissa vierailee vuosittain paljon ulkomaalaisia matkailijoita, erityisesti japanilaisia, koska on arvioitu, että noin puolet keskuksen voitoista tulisi japanilaisilta. Helpoiten New Yorkin Manhattanilta ostoskeskukseen pääsee Gray Linen busseilla. Ostoskeskus myös tunnettu edullisuudestaan.


title: Woodbury Common Premium Outlets

text: Ostoskeskuksessa on 220 myymälää, joissa on edustettuina erilaisia merkkejä ympäri maailman Lacostesta McDonald’siin. Liikkeet on jaettu kahdeksaan ryhmään: muoti- ja urheiluvaate, lapset, kengät, laukut, korut, koti ja keittiö, lahjat, ja ruoka. Merkeistä mainittakoon aiempien lisäksi esimerkiksi Prada, Nike, Gap, Versace ja Tom Ford. Jo yksistään kenkäliikkeitä on yli 30, merkkejä muun muassa Adidas, Ecco, Converse ja Crocs. Ostoskeskuksessa on esimerkiksi Vera Bradleyn ja Swarovskin koruliikkeet. Koti ja keittiö -kauppoja on seitsemän, ravintoloita on ympäri keskusta.


title: Woodbury Common Premium Outlets

text: Vuonna 2011 keskus ilmoitti investoivansa 100 miljoonaa dollaria ostoskeskuksen laajennukseen, joka sisältäisi kolmikerroksisen pysäköintihallin rakentamisen ja 5 600 neliömetrin liiketilan rakentamisen. Rakentaminen kestäisi kolme vuotta ja olisi tarkoitus aloittaa vuonna 2013.


title: Älä kerro kenellekään

text: Älä kerro kenellekään ("No se lo digas a nadie") on vuonna 1998 ensi-iltansa saanut Francisco J Lombardin ohjaama elokuva. Se kertoo yläluokkaisen homomiehen varttumisesta Perussa ja perustuu tv-juontaja Jaime Baylyn omaelämäkertaan.


title: Johan Fellman

text: Johan Fellman (4. syyskuuta 1781 Raahe – 4. elokuuta 1870 Raahe) oli suomalainen liikemies. Hän toimi Raahessa laivanvarustajana ja kauppiaana. Hän toimi yhdessä veljensä Baltzar Fellmanin (1789–1862) kanssa. Kun veli oli kuollut, hän lahjoitti tältä jääneen omaisuuden (noin 75 000 hopearuplaa) Raaheen perustettavan porvari- ja kauppakoulun rahastoksi. Hän lahjoitti itse tarkoitukseen talon. Alkuun koulu oli ruotsinkielinen mutta muuttui 1909 suomenkieliseksi.


title: Suzhou (elokuva)

text: Suzhou ("Suzhou he") on vuonna 2000 ensi-iltansa saanut Ye Loun ohjaama elokuva. Se on traaginen rakkaustarina nykypäivän Shanghaista.


title: Supercell

text: Supercell Oy on suomalainen videopelejä kehittävä yritys. Sen liikevaihto syntyi vuonna 2015 kolmesta pelistä, jotka ovat maatalousaiheinen "Hay Day" sekä strategiapelit "Clash of Clans" ja "Boom Beach". Yritys oli niiden ansiosta vuoden 2015 tuottavin mobiilipeliyritys maailmanlaajuisesti. Liikevaihtoa kerryttivät ennen kaikkea pelien sisäiset mikromaksut, sillä pelit ovat ilmaiseksi ladattavissa. "Clash Royale" julkaistiin maaliskuussa 2016, jolloin yritys myös tiedotti, että sen pelit ylittivät ensi kertaa 100 miljoonan päivittäisen pelaajan rajan.


title: Supercell

text: Sumealla työskennelleet Mikko Kodisoja ja Ilkka Paananen perustivat Supercellin vuonna 2010 yhdessä neljän muun pelikehittäjän kanssa. Aluksi yritys keskittyi monialustaisiin Facebook-peleihin, mutta pian se vaihtoi strategiaa ja alkoi kehittää kosketusnäyttöä hyödyntäviä mobiilipelejä. Vuonna 2013 japanilaiset Softbank ja GungHo ostivat yrityksestä 51 prosenttia yli miljardilla eurolla, mikä oli tiettävästi Suomen historian suurin yrityskauppa pörssiin listautumattomasta yrityksestä. Kesäkuussa 2016 Softbank myi koko 72,2 prosentin osuutensa Supercellin osakkeista kiinalaiselle Tencentille 6,45 miljardilla eurolla.


title: Supercell

text: Supercellin pääkonttori sijaitsee Helsingissä, ja yritys maksaa veronsa Suomeen. Vuodesta 2012 vuoteen 2015 Supercellin liikevaihto kasvoi noin 800 prosenttia.


title: Supercell

text: Kiinalainen Tencent omistaa Supercellin osakkeista 72,2% osuuden. Vuonna 2015 Ilkka Paananen omisti 6 % ja Mikko Kodisoja 5,4 % osakkeista; loput osakkeista on henkilöstön ja muiden perustajien hallussa. Softbank osti alun perin GungHo-peliyrityksen kanssa 51 prosentin osuuden Supercellin osakkeista lokakuussa 2013 1,1 miljardin euron hintaan. Myynnissä kaikki yrityksen työntekijät myivät saman prosenttiosuuden osakkeistaan. Kaupan ehtona oli myös, että pääkonttori säilyisi Suomessa. Softbank ja GungHo perustivat Suomeen Kahon 3 Oy:n, jonka perustamiskirjassa lukee, että yhtiö säilyy suomalaisena. Kahon osti Supercellin, ja myöhemmin GungHo myi oman osuutensa Softbankille. Toukokuussa 2015 Softbank osti lopulta muut pääomasijoittajat ulos yrityksestä ja kasvatti omistustaan 73 prosenttiin. Teknologialehti "Venturebeat" arvioi tuolloin Supercellin arvoksi 4,9 miljardia euroa. Kesäkuussa 2016 Softbank myi koko 72,2 prosentin osuutensa Supercellin osakkeista kiinalaiselle Tencentille 6,45 miljardilla eurolla. Softbank luopui Supercellistä vähentääkseen velkaantumistaan. Supercell sai itse etsiä uuden omistajan, ja päätyi Tencentiin, jolle sopi peliyrityksen pääkonttorin säilyttäminen Suomessa.


title: Supercell

text: Supercellin päätoimisto sijaitsee Helsingin Ruoholahdessa entisissä Nokian tutkimuskeskuksen tiloissa. Yrityksellä on toimistot myös Tokiossa, Pekingissä, San Fransciscossa ja Soulissa.


title: Supercell

text: Supercell kehittää ilmaiseksi pelattavia pelejä, jotka tuottavat voittoa pelinsisäisillä mikromaksuilla. Yrityksen tavoitteena on keskittyä peleihin, jotka säilyvät pelaajien suosiossa vuosien ajan. Supercell on lopettanut yhteensä 14 peliprojektia, joita se ei ole pitänyt tarpeeksi lupaavina. Yritys jakautuu pienempiin tiimeihin, jotka saavat kehittää omia pelejään vapaasti. Yksi pisimmälle ehtineistä peleistä, joka peruutettiin, oli testimarkkinoilla hyvät arviot saanut "Battle Buddies". Sillä oli kuitenkin liian vähän pelaajia. Lopullisen päätöksen projektien lopettamisesta tekee peliä kehittänyt tiimi.


title: Supercell

text: Supercellillä on liikevaihtoonsa nähden suhteellisen vähän työntekijöitä (180 henkeä): esimerkiksi sen suurimmalla kilpailijalla Kingillä on 1 200 työntekijää. Supercellistä puuttuu myös keskijohto, minkä seurauksena organisaatio on hyvin matala. Vaikka tiimeillä on paljon itsenäisyyttä ja vapautta, johtajan puuttumisen takia niillä on myös paljon vastuuta tuloksestaan. Uusilla työntekijöillä on neljän kuukauden koeaika, ja vaihtuvuus on ollut suurta.


title: Supercell

text: Yhtiö teki Applen kannettavien laitteiden sovelluskaupassa enemmän liikevaihtoa kuin mikään muu sovellustekijä marraskuussa 2012. Vuodesta 2012 vuoteen 2013 sen liikevaihto kasvoi 562 prosentilla, ja seuraavalla vuosijaksolla 198 prosenttia, minkä ansiosta liikevaihto oli kasvanut 1,5 miljardiin euroon. Vuonna 2014 yritys nousi Suomen 50 suurimman joukkoon. Vuonna 2015 liikevaihto kasvoi 36 prosenttia ja liikevoitto 60 prosenttia. Vuonna 2015 yhtiö osti työntekijöiltään osakkeita ja optioita yhteensä 114 miljoonalla eurolla.


title: Supercell

text: Supercell ei käytä verosuunnittelua ja maksaa kaikki veronsa Suomeen. Vuonna 2013 yritys perustajineen maksoi yhteensä 260 miljoonaa euroa yhteisö- ja tuloveroja, mikä oli 0,6 prosenttia Suomen keräämistä verotuloista vuonna 2013. Seuraavana vuonna yritys maksoi veroja 150 miljoonaa euroa ja vuonna 2015 yhteisöveroa 176 miljoonaa euroa.


title: Supercell

text: Vuonna 2016 Supercell nousi Suomen kymmenen arvonlisältään suurimman yrityksen joukkoon.


title: Supercell

text: Supercellin työntekijät lahjoittivat Uudelle Lastensairaalalle 3,4 miljoonaa euroa, joka on tiettävästi Suomen historian suurin yrityksen henkilökunnan tekemä hyväntekeväisyyslahjoitus. Lisäksi Supercell on lahjoittanut yhdysvaltalaiselle hyväntekeväisyysjärjestö Watsille.


title: Supercell

text: Yhtiön perustajat Mikko Kodisoja ja Ilkka Paananen ovat perustaneet ME-säätiön, joka tukee erilaisia hyväntekeväisyysprojekteja. Marraskuussa 2015 ME-säätiö lahjoitti Helsingin nuorisoasiankeskukselle 2,5 miljoonaa euroa maahanmuuttajanuorten tukemiseen. Lisäksi Supercell organisoi pelialan yrityksille keräyksen, jossa kerättiin alan toimijoiden vanhoja tietokoneita ja tablet-laitteita lahjoitettavaksi vähävaraisille lapsiperheille Tukikummit ry:n kautta. Supercell oli myös suurin yksittäinen sijoittaja Suomen pelimuseon joukkorahoituskampanjassa vuonna 2015.


title: Supercell

text: Supercellin perustajista Mikko Kodisoja ja Ilkka Paananen työskentelivät Sumea-mobiilipeliyhtiössä ennen Supercellin perustamista. Kodisoja oli mukana perustamassa Sumeaa vuonna 1999 ja Paananen puolestaan palkattiin yrityksen toimitusjohtajaksi vuonna 2000. Sumea teki vuonna 2003 1,2 miljoonaa euroa voittoa. Seuraavana vuonna yhdysvaltalainen Digital Chocolate osti yrityksen ja teki siitä Suomen pääkonttorinsa sekä Paanasesta Euroopan-johtajansa. Uudessa omistuksessa liiketoiminta kasvoi, mutta samalla yrityskulttuuri muuttui − luovana johtajana toimineen Kodisojan mukaan ongelmallisempaan suuntaan. Hän jätti yrityksen maaliskuussa 2010, ja pian sen jälkeen myös Paananen lähti yrityksestä.


title: Supercell

text: Paananen lähti aluksi töihin Lifeline Ventures -sijoitusyhtiöön, mutta halusi pian ryhtyä itse yrittäjäksi. Hän suunnitteli perustavansa peliyrityksen, jossa johtohenkilöt eivät häiritsisi pelikehittäjien työtä. Toisensa työyhteyksistä tunteneet Paananen, Kodisoja, Petri Styrman, Lassi Leppinen, Visa Forstén ja Niko Derome perustivat Supercellin vuonna 2010. Yrityksen toiminta aloitettiin pienissä toimitiloissa Espoon Niittykummussa.


title: Supercell

text: Kodisoja ja Paananen sijoittivat yritykseen Sumea-aikaisia säästöjään 250 000 euroa, joita vastaan Tekes antoi lainaa 400 000 euroa. Rahoittajaksi tuli myös Lifeline Ventures, ja lokakuussa siemenrahoituksella kerättiin 750 000 euroa muun muassa London Ventures Partnerilta ja Initial Capitalilta. Ensimmäisenä pelinä Supercell ryhtyi kehittämään "Gunshine"-nimistä massiivimoninpeliä, jota saattoi pelata Facebookissa selaimella ja mobiilialustoilla. Pelin prototyyppi valmistui kahdeksassa kuukaudessa. "Gunshinen" valmistuttua myös Accel Partners sijoitti yritykseen 8 miljoonaa euroa toukokuussa 2011, ja sijoitusyhtiön osakas Kevin Comolli liittyi Supercellin hallitukseen. Accel on sijoittanut myös muun muassa Rovioon.


title: Supercell

text: Marraskuussa 2011 Supercell hylkäsi "Gunshinen" kolmesta eri syystä: se ei kiinnostanut pelaajia tarpeeksi pitkään, se oli liian vaikea pelattavuudeltaan eikä se myöskään toiminut mobiilina yhtä hyvin kuin tietokoneen näytöltä. Peliä pelasi parhaimmillaan noin puoli miljoonaa pelaajaa. Supercell katsoi, ettei se voinut saavuttaa Facebook-pelien markkinoita hallinnutta Zyngaa ja päätti keskittyä iPad-peleihin. Toinenkin kehityksessä ollut Facebook-peli jätettiin kesken. Suunnan vaihto ei karkoittanut rahoittajia, mutta paine onnistumisesta kasvoi ja Paanasen piti raportoida edistymisestä rahoittajille aiempaa tarkemmin.


title: Supercell

text: Pelitalo kehitti samanaikaisesti viittä eri peliä, joista ensimmäiseksi julkaistiin testimarkkinoille "Pets vs. Orcs". Se ei menestynyt, ja myös toinen konsepti, "Tower", hylättiin pian. Toukokuussa 2012 julkaistu "HayDay" menestyi kuitenkin testimarkkinoilla lupaavasti, ja siitä tulikin Supercellin ensimmäinen kansainvälisesti julkaistu peli.


title: Supercell

text: "HayDay" on Supercellin näkemys Zyngan menestyneestä Facebook-pelistä "FarmVille", joka on pelimekaniikaltaan kevyt maatilasimulaatio. Supercell toi maatilapeliinsä tuotteiden jalostamisen ja tuotantoketjun sekä kosketusnäyttöominaisuudet. Toisaalta myös pelin sosiaalisuutta korostettiin. Tärkeässä roolissa pelissä oli tuotantoketjujen optimointi, mitä saattoi nopeuttaa pelinsisäisillä maksuilla. Juhannuksena 2012 julkaistu peli oli yllättävä menestys, eikä palvelinkapasiteetti aluksi riittänyt pelaajamäärille. Ongelmia oli myös pelinsisäisessä painotuksessa, sillä aluksi kaikilla pelaajilla oli ylitarjontaa kananmunista, minkä seurauksena pelinsisäiset markkinat lamaantuivat. Yhtiön ratkaisu oli lisätä kananmunien kulutusta resepteissä, jolloin markkinat alkoivat taas toimia. Vastaavien tapausten välttämiseksi Supercellillä on töissä data-analyytikko, joka seuraa pelien tasapainoa. Neljässä kuukaudessa peli nousi Yhdysvalloissa Applen sovelluskaupan tuottavimpien pelien joukkoon, ja peli pysyi maailman tuottavimpien pelien listalla kaksi ja puoli vuotta.


title: Supercell

text: Supercellin työntekijöistä Lasse Louhento oli aloittanut pelialalla Bloodhousessa ja Lassi Leppinen oli toiminut pääohjelmoijana Sumealla ja Digital Chocolatessa. Heidän tiiminsä oli tehnyt kuukausien ajan fantasiateemaista Facebook-peliä, kun Supercell vaihtoi strategiaa. Leppinen ja Louhento halusivat tehdä kosketusnäyttöä hyödyntävän strategiapelin, jonka pelaaminen olisi mahdollisimman yksinkertaista ja mukavaa. Kehitykseen meni noin puoli vuotta, ja "Clash of Clans" -nimen saanut peli julkaistiin elokuussa 2012. Se nousi kolmessa kuukaudessa Yhdysvaltojen eniten tuottavaksi sovellukseksi. App Annien mukaan "Clash of Clans" oli vuosina 2013 ja 2014 eniten rahaa tuottanut mobiilipeli koko maailmassa. Nimensä mukainen klaanien välinen taistelu lisättiin peliin vasta vuonna 2014.


title: Supercell

text: Kesällä 2013 Supercell aloitti markkinointiyhteistyön japanilaisen GungHon kanssa: yritykset ristiinmarkkinoivat toistensa pelejä omilla markkinoillaan omissa peleissään. Markkinoinnin seurauksena "Clash of Clans" nousi Japanissa latauslistojen kärkeen. GungHon hallituksen puheenjohtaja Taizo Son lensi Suomeen kiittämään Paanasta ja esitteli myöhemmin hänet myös veljelleen Masayoshi Sonille, joka on Softbank-konsernin toimitusjohtaja. Pian he ehdottivat yrityskauppaa, joka tapahtuikin lokakuussa 2013. Softbank ja GungHo ostivat Supercellistä 51 prosentin osuuden 1,1 miljardilla eurolla, mikä on historian suurin hinta suomalaisesta pörssilistaamattomasta yhtiöstä. Puolessa vuodessa Supercellin arvo oli kolminkertaistunut, sillä keväällä 2013 yritys oli myynyt 16,7 % osakkeistaan 100 miljoonalla eurolla.


title: Supercell

text: Sekä "Clash of Clans" ja "HayDay" ilmestyivät kesällä 2012, eikä Supercell julkaissut uutta peliä lähes kahteen vuoteen. Vuonna 2014 julkaistua kolmatta peliä "Boom Beach" alettiin suunnitella syksyllä 2012. Uusi strategiapeli saatiin testimarkkinoille vuoden 2013 lopussa, jonka jälkeen siihen tehtiin isoja muutoksia. Se menestyi hyvin Yhdysvalloissa heti julkaisussaan maaliskuussa, mutta ei säilynyt latauslistan kärkipaikoilla kovin kauaa. Vasta kun Supercell aloitti kalliin mainoskampanjan joulukuussa 2014, se nousi top-30:een ladatuimpien iPhone-sovellusten listalle. Tammikuussa 2015 se ohitti "HayDayn" listoilla.


title: Supercell

text: Maaliskuussa 2016 Supercell julkaisi neljännen tuetun pelinsä, "Clash Royalen". "Boom Beachin" ja "Clash Royalen" julkaisun välissä Supercell oli lopettanut yhdeksän peliprojektia, joista kaksi testijulkaisuvaiheessa. Yksi niistä oli "Smash Land," jota 4–5 ihmistä oli ehtinyt kehittää noin 10 kuukautta.


title: Supercell

text: Vuonna 2014 Supercell käytti markkinointiin noin 400 miljoonaa euroa, joka oli hieman yli neljännes liikevaihdosta. Helmikuussa 2015 Supercell maksoi 9 miljoonaa dollaria Super Bowlin 60 sekunnin mainospaikasta, jolla oli 118,5 miljoonaa katselijaa. Brittiläisen sanomalehden "The Guardianin" mukaan "Clash of Clans" -mainos oli yksi suosituimmista NBC:llä esitetyistä 61 mainoksesta. "Revenge"-nimisessä () mainoksessa Liam Neeson parodioi "Taken"-elokuvaa vannomalla kostoa sattumanvaraiselle pelaajalle, joka on tuhonnut Liamin kylän "Clash of Clansissa". Mainoksella on YouTubessa yli 105 miljoonaa katselukertaa ja se oli vuoden 2015 katsotuin mainos YouTubessa.


title: Supercell

text: Vuonna 2012 Supercell palkittiin Pohjoismaiden parhaana startup-yrityksenä ja valittiin vuoden suomalaiseksi pelikehittäjäksi. Seuraavana vuonna Supercell voitti Teknologiakasvaja 2013 -kilpailun ja yritys valittiin vuoden ohjelmistoyrittäjäksi. Supercell valittiin tutkimusyhtiö T-Media Oy:n Luottamus&Maine-tutkimuksessa vuonna 2014 Suomen hyvämaineisimmaksi yritykseksi ja vuonna 2016 se sijoittui samassa tutkimuksessa toiseksi. Vuonna 2016 Supercell valittiin T-Median työnantajakuvatutkimuksessa Suomen maineikkaimmaksi työnantajaksi - vuonna 2015 yrityksen sijoitus oli kolmas.


title: Anoppi on pahin

text: Anoppi on pahin ("Monster-in-Law") on vuonna 2005 ensi-iltansa saanut Robert Luketicin ohjaama romanttinen komedia, jonka pääosissa nähdään Jennifer Lopez, Jane Fonda, Michael Vartan, Wanda Sykes, Monet Mazur ja Elaine Stritch.


title: Leonard Cohen: I’m Your Man

text: Leonard Cohen: I’m Your Man on vuonna 2005 ensi-iltansa saanut Lian Lunsonin ohjaama dokumenttielokuva kanadalaisen laulaja-lauluntekijä Leonard Cohenin elämästä ja urasta.


title: Münchenin joulumarkkinat

text: Münchenin joulumarkkinat on perinteinen joulunalusajan tapahtuma Münchenissä Saksassa. Markkinoiden juuret ulottuvat 1300-luvulle asti, kaupungin kirjoissa vanhin maininta joulumarkkinoista on vuodelta 1642.


title: Münchenin joulumarkkinat

text: Perinteisimmät markkinat ovat Marienplatzilla vanhan kaupungin ytimessä. Kaupungissa on myös muita pienempiä toreja. Markkinata avataan ensimmäistä adventtia edeltävänä perjantaina, jolloin suureen joulukuuseen sytytetään valot. Kuusen juurella on yli 140 markkinakojua, joissa myydään puusta veistettyjä joulukoristeita, lasipalloja, koruja ja käsiteollisuustuotteita. Varsinaisen markkinatorin takana on seimitori, jossa myydään hahmoja jouluseimeä varten. Torilla nautitaan myös hehkuviiniä ja perunakakkuja.


title: Münchenin joulumarkkinat

text: Vuosittain markkinoilla käy noin 2,9 miljoonaa kävijää.


title: Emerald Forest and the Blackbird

text: Emerald Forest and the Blackbird on suomalaisen melodisen doom metal -yhtyeen Swallow the Sunin viides studioalbumi. Se on julkaistu vuonna 2012 levymerkillä Spinefarm Records.


title: Emerald Forest and the Blackbird

text: Svart Records julkaisi albumista rajoitetun 600 kopion värillisen painoksen, joista 200 on valkoisia ja 400 vihreitä. Albumi ylsi Suomen virallisen listan sijalle 2.


title: The Straight Story

text: The Straight Story ("The Straight Story") on vuonna 1999 ensi-iltansa saanut David Lynchin ohjaama elokuva. Se on ohjaajalle epätyypillinen, lämminhenkinen ja realistinen, tositapahtumiin perustuva filmi Alvin Straightistä, joka lähtee tapaamaan aivohalvauksen saanutta veljeään toiseen osavaltioon kulkuneuvonaan päältäajettava ruohonleikkuri. Elokuvan pääosaa esittänyt Richard Farnsworth sairasti syöpää ja pakeni tuskaa pian itsemurhalla.


title: The Straight Story

text: "The New York Timesin" kriitikot valitsivat "The Straight Storyn" vuonna 2004 yhdeksi kaikkien aikojen tuhannesta parhaasta elokuvasta maailmassa.


Power Rangers Lightspeed Rescuen viholliset olivat kuvitteellisia hahmoja Power Rangers -universumissa, jotka esiintyivät televisiosarjassa "Power Rangers Lightspeed Rescue" ja joita vastaan Lightspeed Rescue Rangerit taistelivat. Viholliset olivat demoneita, joita johti Queen Bansheera.


title: Power Rangers Lightspeed Rescuen viholliset

text: 5 000 vuotta sitten joukko pahoja demoneita suunnitteli tuhoavansa ja valloittavansa maailman, mutta muuan velho oli onnistunut vangitsemaan heidät hautaholviin. Noin 5 000 vuotta myöhemmin demonit pääsivät kuitenkin uudestaan vapaiksi, kun kolme paimentolaista vahingossa vapautti heidät. Demonit huomasivat ihmisten rakentaneen Mariner Bay nimisen kaupungin heidän entisen palatsinsa kohdalle ja vannoivat hankkivansa maansa takaisin itselleen. Heillä oli aikomuksena myös tuoda johtajansa Queen Bansheera takaisin. Korkea-arvoisin Queen Bansheeran kätyreistä sai aina haltuunsa tähtivoiman. Se oli aluksi Diabolicon käytössä, mutta siirtyi myöhemmin Bansheeran pojalle Olympiukselle. Bansheeran lopullinen tavoite oli tuoda kaikki demonit varjomaailmasta Maapallolle ja toimia sen jälkeen heidän kuningattarenaan.


text: Queen Bansheera (jonka nimi juontaa juurensa irlantilaisesta taruolennosta Bansheesta) oli pahojen demonien johtaja ja Impuksen/Olympiuksen äiti. Hän ei liittynyt heti Diabolicon ja muiden demonien vapauduttua heidän joukkoonsa vaan alkoi vasta myöhemmin vierailla energian muodossa heidän keskuudessaan. Myöhemmin hänen poikansa Prince Olympius valmisteli rituaalin, jolla Bansheeran oli tarkoitus palata fyysiseen olomuotoon. Rangerit kuitenkin keskeyttivät rituaalin ja Bansheera kehittyi epämuodostuneeksi. Lopulta hän imi kaikki Vypran energiat itseensä ja muuttui niillä täydelliseksi.


text: Kun Bansheera oli kehittynyt täydelliseen muotoonsa, hän pani suunnitelmansa maailmanvalloituksesta täytäntöön. Bansheera osoittautui paljon Diabolicoa ja Olympiusta armottomammaksi, sillä hän muun muassa määräsi Diabolicon tuhoamaan Lokin, hylkäsi poikansa varjomaailmaan ja onnistui melkein jopa voittamaan rangerit. Diabolico halusi kostaa Lokin tuhoutumisen Bansheeralle, joten hän paljasti punaiselle Lightspeed Rangerille Bansheeran sydämen olevan hänen heikko kohtansa. Tiedon avulla Carter pystyi pelastamaan ystävänsä Bansheeran ansasta, mutta ei kuitenkaan tuhoamaan häntä. Myöhemmin Bansheera muutti Diabolicon ja Olympiuksen superdemoneiksi, jotka rangerit kuitenkin tuhosivat. Taistelun aikana rangerit tosin menettivät lähes kaikki zordinsa.


text: Lopullisena suunnitelmanaan Bansheera aikoi avata sarkofagin kautta portaalin varjomaailmaan ja tuoda sieltä kaikki demonit Maapallolle. Hänen suunnitelmansa melkein onnistuikin, kun batlingit hyökkäsivät rangereiden Aquabase-tukikohtaan ja saivat haltuunsa heidän Omega Megazordin ja Lifeforce Megazordin. Lopulta Punainen Lightspeed Ranger onnistui kuitenkin potkaisemaan Bansheeran portaaliin, jonka jälkeen hän yritti vielä vetää lonkeroillaan Carterin mukaansa. Diabolicon henki saapui kuitenkin auttamaan rangereita ja katkaisi Bansheeran lonkerot. Bansheera putosi siten yksin varjomaailmaan, jossa muiden demonien nähtiin hyökkäävän hänen kimppuunsa.


text: Äänenä toimi Diane Salinger.


text: Prince Olympius oli Queen Bansheeran poika ja demonien prinssi. Hänen isäänsä ei koskaan mainittu. Kauden alussa Olympius oli punainen demonivauva nimeltä Impus, jota muut demonit hoitivat hänen äitinsä poissa ollessa. Queen Bansheera uhkasi toistuvasti viedä Diabolicolta hänen hallussa olleen tähtivoiman ja antavansa sen pojalleen Impukselle. Se sai Diabolicon näkemään Impuksen henkilökohtaisena uhkanaan, joka taas motivoi häntä entisestään tuhoamaan Mariner Bayn ja Lightspeed Rangerit. Kun rangerit myöhemmin tuhosivat Diabolicon, Impus sai tähtivoiman haltuunsa ja muuttui punamustaksi koteloksi. Hieman sen jälkeen hän syntyi kotelosta Olympiuksena. Hän otti Diabolicon paikan rangereiden päävihollisena, mutta nuoruutensa ja kokemattomuutensa takia hän jäi selkeästi edeltäjänsä varjoon.


text: Hieman muodonmuutoksensa jälkeen Olympius vangitsi neljä rangeria. Hän pystyi myös omaksumaan heidän ulkomuotonsa ja pääsi siten tunkeutumaan rangereiden Aquabase-tukikohtaan. Carter Grayson kuitenkin sai totuuden ajoissa selville ja pilasi hänen suunnitelmansa. Olympius joutui myös veteen, jonka seurauksena hän menetti lähes kaikki henkilökohtaiset voimansa ja myös kykynsä muuttaa muotoaan. Hän ei sen jälkeen pärjännyt enää taistelussa rangereita tai muita demoneita vastaan ja menetti arvovaltansa Vypran ja Lokin silmissä.


text: Vähentyneistä voimistaan huolimatta Olympius pystyi yhä aiheuttamaan rangereille ongelmia. Hän kerran jopa onnistui tuhoamaan heidät laitteen avulla, jolla hän sai Unilaserin haltuunsa ja käytti sitä rangereita itseään vastaan. Carter oli kuitenkin kohdannut Mobile Armor Vehiclen testilennolla sen kanssa ongelman ja päätyi vuorokauden ajassa taaksepäin. Sen ansiosta Carter pystyi muuttamaan tapahtumia estämällä Olympiusta painamasta Unilaserin liipasinta ja pelasti siten muut Lightspeed Rangerit.


text: Sen jälkeen Queen Bansheera alkoi saada tarpeekseen Olympiuksen epäonnistumisista ja alkoi kohdella poikaansa samalla tavalla kuin muitakin kätyreitään. Kun Olympiukselle selvisi, että hänen äitinsä aikoi antaa hänen roolinsa virallisesti Vypralle ja Lokille, hän suunnitteli hankkiutuvansa heistä eroon. Niinpä hän vei Vypran ja Lokin syrjäiseen paikkaan ja Vilevine nimisen demonin avulla hautasi heidät elävältä. Vypra ja Loki kuitenkin selvisivät ja toivat Diabolicon takaisin maailmaan. Myöhemmin Olympius suunnitteli tuhoavansa rangerit vangitsemalla heidät portinvartijan avulla varjomaailmaan, jossa heistä oli tarkoitus päästä eroon aiemmin tuhoutuneiden demonien avulla. Lopulta kuitenkin myös Olympius jäi itse varjomaailmaan vangiksi, kun Diabolico tuhosi varjomaailman portin ja vei Olympiukselta sen avaimen. Kaiken lisäksi rangerit onnistuivat pääsemään pois varjomaailmasta.


text: Paetakseen itsekin varjomaailmasta Olympius alkoi tuhota muita siellä olleita demoneita ja imi heidän voimansa itseensä. Saamiensa lisävoimien avulla hän muuttui entistä voimakkaampaan ja hirviömäisempään muotoon. Sillä välin Olympiukselle yhä uskollinen Jinxer hypnotisoi kapteeni Mitchellin ja sai hänet laittamaan tähtivoimaan sidotun esineen Lightspeed Rescuen Aquabase-tukikohdan voimageneraattoriin, joka siirsi Olympiukseen vielä entistäkin enemmän voimia. Varjomaailmasta päästyään Olympius vaikutti voittamattomalta kunnes neiti Fairweather rikkoi hänen linkkinsä Aquabasen generaattoriin. Sen seurauksena Olympius heikkeni tarpeeksi, jotta rangerit pystyivät voittamaan hänet ja tuhoamaan hänen tähtivoimansa. Tähtivoiman tuhoutuminen palautti Olympiuksen aiempaan muotoonsa, jonka jälkeen Jinxer alkoi huolehtimaan heikossa kunnossa olleesta Olympiuksesta.


text: Kun Olympius oli jälleen kunnossa, hän päätti kostaa Diabolicolle aiemman vangitsemisensa varjomaailmaan. Olympius voittikin Diabolicon taistelussa ja hänen äitinsä muutti Diabolicon tottelemaan Olympiuksen jokaista käskyä. Seuraavaksi Olympius hyökkäsi uusi sätkynukke vierellään rangereita vastaan, mutta hänen suunnitelmansa epäonnistui Diabolicon palattua tajuihinsa. Sen jälkeen Olympius oli saanut tarpeekseen ja tuhosi Diabolicon. Samalla rangerit saivat tilaisuuden tuhota Olympiuksen, jossa he onnistuivatkin. Queen Bansheera suurensi vielä Diabolicon ja Olympiuksen uusissa superdemonimuodoissa, joissa he tuhosivat melkein kaikki rangereiden Megazordit. Demonien voitto näytti varmalta kunnes rangerit ottivat käyttöönsä uuden Lifeforce Megazordin, joka tuhosi lopullisesti molemmat superdemonit.


text: Olympiuksen äänenä toimi Michael Forest ja Impuksen äänenä Brianne Siddall.


text: Diabolico toimi Lightspeed Rescuen ensimmäisellä puoliskolla sarjan päävihollisena. Hän oli kultaista paholaista muistuttanut demoni, jolla oli pitkä pääkallo, useita sarvia ja piikkejä päässään ja hartioillaan ja toinen hirviöpää rinnassaan. Diabolico toimi aluksi käytännössä demonien johtajana, kun Queen Bansheera oli poissa ja Prince Olympius oli vasta Impus-vauva. Demonien johtamisen lisäksi Diabolicolla oli hallussaan Queen Bansheeran hänelle antama tähtivoima, jonka Bansheera antoi aina tärkeimmälle kätyrilleen.


text: Vuosia ennen sarjan tapahtumia Diabolico oli ilmestynyt henkimuodossa kapteeni Mitchellille ja hänen kahdelle lapselleen, jotka auto-onnettomuuden seurauksena olivat roikkumassa jyrkänteen reunalla. Diabolico tarjoutui pelastamaan Mitchellin Ryan-pojan, jos saisi hänet itselleen. Kapteeni Mitchell ei voinut muuta kuin suostua, kun hänen poikansa ote irtosi ja Ryan oli putoamassa syvään rotkoon. Diabolico kertoi kapteeni Mitchellille, että Ryan palaisi kaksikymmenvuotispäivänään ja katosi sitten poika mukanaan.


text: Diabolico johti demonien lukuisia yrityksiä Mariner Bayn tuhoamiseksi. Demoneilla oli suunnitelmana rakentaa uudestaan Queen Bansheeran hallitsema valtakunta, mutta Lightspeed Rangerit onnistuivat kerta toisensa jälkeen pilaamaan kaikki hänen suunnitelmansa. Lukuisien epäonnistumisten jälkeen Diabolico päätti lähettää katkeraksi nuoreksi mieheksi kasvaneen Ryanin varastamaan rangereiden tukikohdasta Titanium Morpherin ja käyttämään sen voimia rangereita vastaan. Diabolicon epäonneksi kapteeni Mitchell sai poikansa lopulta muuttumaan hyväksi, jonka jälkeen Ryan palautti Titanium Morpherin takaisin Lightspeed Rescuelle. Ryan ilmoitti myös katkaisevansa kaikki suhteensa Diabolicoon.


text: Queen Bansheera sai pian tarpeekseen Diabolicon epäonnistumisista ja uhkasi viedä häneltä tähtivoiman ja antaa sen pojalleen Impukselle mikäli Diabolico ei saisi pikaisesti tulosta aikaan. Sen seurauksena Diabolico herätti taikakorteistaan kolme voimakkainta hirviötään nimeltä Demonite, Falkar ja Thunderon. Diabolico lähetti ne sitten tuhoamaan rangerit ja levittämään räjähtäviä sulkia eri puolille Mariner Baytä. Demonit melkein onnistuivatkin tehtävässään kunnes menneisyytensä pahat teot hyväksynyt Ryan saapui Titanium Rangerina muiden rangereiden avuksi. Rangaistuksena Ryanin sekaantumisesta Diabolico loi Ryanin alaselkään kobratatuoinnin, joka liikkui Ryan käyttäessä voimiaan aina ylöspäin. Kaulaan päästyään kobra oli asetettu tappamaan hänet.


text: Lopulta Lightspeed Rangereidit tuhosivat myös Diabolicon lähettämät demonit Demoniten, Falkarin ja Thunderonin. Diabolico tuli aina vain epätoivoisemmaksi ja harkitsi jopa Impuksen tappamista estääkseen tähtivoimansa siirtymisen hänelle. Muiden demonien saapuminen huoneeseen kuitenkin esti häntä toteuttamasta aikomustaan. Viimeisenä yrityksenään Diabolico kasvatti itsensä ja taisteli itse Power Rangereiden zordeja vastaan. Hän oli taistelussa voitolla, kunnes kobran kirouksesta vapautunut Ryan saapui rangereiden avuksi ja he muodostivat Lightspeed Solarzordin. Lightspeed Solarzord imi Diabolicon ampumat energiasäteet energiapaneeleihinsa ja käytti sitten Diabolicon omia voimia vahvistamaan tykkejään, joilla se ampui Diabolicoa kunnes hän tuhoutui. Diabolicon tuhoutumisen jälkeen hänen tähtivoimansa siirtyi Impukselle, joka alkoi kehittyä Olympiukseksi.


text: Kuten kaikkien tuhoutuneiden demonien henget, myös Diabolicon henki joutui hänen tuhoutumisensa jälkeen varjomaailmaan. Vypra ja Loki toivat hänet myöhemmin kuitenkin takaisin, kun Olympius oli yrittänyt tuhota heidät Vilevine nimisen demonin avulla. Paluunsa jälkeen Diabolico vannoi uskollisuutta taas Queen Bansheeralle ja yritti saada hänet suosimaan taas itseään, sillä hän toivoi Bansheeran palauttavan hänelle tähtivoiman. Myöhemmin hän onnistui vangitsemaan Olympiuksen varjomaailmaan, mutta demoniprinssi kuitenkin pakeni sieltä ja vannoi kostavansa Diabolicolle. Diabolico myös esti Hiekkadyynien velhoa tuhoamasta demonien tukikohtaa tappamalla hänet.


text: Myöhemmin kun Queen Bansheera oli saanut täydellisen olomuotonsa takaisin ja lähettänyt Lokin tuhoamaan rangerit, Diabolico kuuli Queen Bansheeran ja Jinxerin välisen keskustelun, jossa Bansheera sanoi lähettäneensä Lokin vain etsimään rangerit ja Bansheera tuhoasi Lokin myöhemmin rangereiden mukana. Diabolico lähti sen jälkeen heti Lokin avuksi, mutta päätyi Lokin ja neljän Lightspeed Rangerin kanssa pyörteeseen, joka vei heidät demonien tukikohdan ulkopuolelle. Taistelun aikana Bansheera pakotti Diabolicon ampumaan rangereita ja Lokia singolla. Loki siten tuhoutui, mutta rangerit selvisivät osumasta. Diabolico halusi kostaa Bansheeralle Lokin tuhoutumisen ja niinpä hän paljasti paikalle saapuneelle punaiselle Lightspeed Rangerille Bansheeran sydämen olevan heikko kohta. Vaikka Carter pystyi tiedon avulla pelastamaan ystävänsä Bansheeran ansasta, se ei riittänyt Bansheeran tuhoamiseen. Sen jälkeen Diabolico joutui pakenemaan Bansheeraa.


text: Sen jälkeen hän piileskeli metsässä miettien Vypran ja Lokin tuhoutumista. Siellä Diabolico kohtasi Olympiuksen, joka oli viettänyt hiljaiseloa parantuessaan aiemmasta rangereita vastaan käymästään taistelusta. Diabolico ja Olympius alkoivat taistella raivokkaasti vastakkain. Diabolico hävisi taistelun ja Olympius vei hänet Queen Bansheeran eteen, joka muutti Diabolicon tottelemaan Olympiuksen jokaista käskyä. Diabolico hyökkäsi sitten yhdessä Olympiuksen kanssa rangereita vastaan, mutta Carter sai puheidensa avulla palautettua Diabolicon tajuihinsa. Diabolico taisteli sitten taas Olympiusta vastaan ja yritti samalla antaa Carterille muinaisen hautakammion avaimen. Olympius kuitenkin tuhosi hänet ennen kuin hän onnistui. Rangerit saivat samalla tilaisuuden tuhotaa Olympiuksen, jossa he onnistuivatkin. Sen jälkeen Bansheera toi Diabolicon ja Olympiuksen takaisin vielä uusissa superdemonimuodoissa. Voimakkaampina kuin koskaan ja selvästi Bansheeran käskyjen alaisina he onnistuivat tuhoamaan melkein kaikki rangereiden omistamat Megazordit. Demonien voitto näytti varmalta kunnes rangerit ottivat käyttöönsä uuden Lifeforce Megazordin, joka tuhosi lopullisesti molemmat superdemonit. Sen jälkeen Diabolicon avain lensi muinaiseen hautakammioon ja paljasti Queen Bansheeran lopullisen suunnitelman.


text: Vaikka Diabolico tuhoutui, hän ilmestyi vielä kerran kauden päätösjaksossa. Kun Queen Bansheera yritti vetää Carterin portaalin kautta varjomaailmaan, Diabolicon henki ilmestyi ja tarjoutui auttamaan. Bansheeran hämmästykseksi Diabolico auttoikin rangereita katkaisemalla Bansheeran lonkerot, joilla hän oli pitänyt kiinni Carterista. Rangerit vetivät Carterin portaalin reunalta turvaan ja sulkivat hautakammion. Diabolico sai siten kostonsa, sillä myös Queen Bansheera joutui vangiksi varjomaailmaan ja muiden siellä olleiden demonien armoille.


text: Diabolicon äänenä toimi Neil Kaplan.


text: Vypra oli sarjan ainoa ihmiseltä näyttänyt demoni ja hän oli toinen kahdesta naispuolisesta demonista toisen ollessa itse Queen Bansheera. Vypra muistutti ulkomuodoltaan nuorta ja tummahiuksista naista, joka pukeutui suomuiseen käärmemäiseen panssariin ja jolla oli selässään suuret siivet. Hän taitoi myös pimeän taikuuden. Vypra toimi aluksi äitihahmona nuorelle Impukselle, mutta alkoi myöhemmin pitää häntä epäkypsänä johtajana sen jälkeen kun Impus oli kasvanut Olympiukseksi.


text: Vypra johti sarjan kuluessa useita hyökkäyksiä rangereita vastaan. Taisteluissa hän käytti aseenaan sapelia, jolla hän pystyi myös luomaan energiakiekkoja ja ampumaan niitä vihollisiaan päin. Hän ohjasi myös rantakirppua muistuttanutta kulkuneuvoa nimeltä Vyprari. Vypra otti vain harvoin iskuja vastaan ja teki kaikkensa välttääkseen niitä, sillä hänen panssarinsa ei peittänyt hänen vatsaansa tai käsiään. Vypra pystyi siten haavoittumaan ja kerran Carter jopa pidätteli häntä uhkaamalla aseellaan.


text: Myöhemmin Queen Bansheera veti tukensa pois Olympius-pojaltaan ja aikoi nostaa Vypran ja Lokin Olympiuksen tilalle ylimmiksi kätyreikseen. Olympius oli kuitenkin tietoinen asiasta ja yritti siksi haudata kaksikon elävältä Vilevine nimisen demonin avulla. Vypra ja Loki kuitenkin selvisivät yrityksestä ja kostoksi toivat Diabolicon takaisin varjomaailmasta auttamaan Olympiuksesta eroon pääsemisessä. Vypran surmasi myöhemmin Queen Bansheera, joka imi Vyprasta kaiken energian itseensä ja kehittyi sen avulla täydelliseen muotoonsa. Häntä näytteli Jennifer L. Yen.


text: Loki oli voimakas ja uskollinen demonisoturi sekä Diabolicon ja Vypran hyvä ystävä. Lokin luomat hirviöt edustivat yleensä maa-elementtiä. Lokin kuuliaisuudesta huolimatta Queen Bansheera näki hänet vain tavallisena ja täysin korvattavissa olevana demonina. Loki ja Vypra kauhistuivat Diabolicon kuoltua ja pitivät johtajaksi tullutta Olympiusta pelkkänä lapsena, joka ei sopinut rooliinsa. Myöhemmin Queen Bansheera veti tukensa pois Olympius-pojaltaan ja aikoi nostaa Lokin ja Vypran Olympiuksen tilalle ylimmiksi kätyreikseen. Olympius oli kuitenkin tietoinen asiasta ja yritti haudata kaksikon elävältä Vilevine nimisen demonin avulla. Loki ja Vypra kuitenkin selvisivät ja kostoksi toivat Diabolicon takaisin varjomaailmasta auttamaan Olympiuksesta eroon pääsemisessä.


text: Kun Queen Bansheera oli kehittynyt Vypran elämän kustannuksella täydelliseen muotoonsa, hän lähetti Lokin hyökkäämään rangereiden kimppuun kehumalla häntä parhaaksi kätyrikseen. Todellisuudessa Bansheera suunnitteli uhraavansa myös Lokin Power Rangereiden mukana. Taistelun aikana Bansheera otti Diabolicon ruumiin telepaattisesti valtaansa ja pakotti hänet ampumaan Lokin singolla rangereita ja Lokia. Rangerit selvisivät iskusta, mutta Loki haavoittui pahoin ja kuoli hieman myöhemmin Diabolicon käsivarsille. Sen jälkeen Lokin ruumiis räjähti ja muuttui tuhkaksi. Diabolico oli saanut tarpeekseen ja kostaakseen ystävänsä kuoleman hän alkoi toimia aktiivisesti Bansheeraa vastaan.


text: Lokin lähettämät hirviöit olivat yleensä maa-teemaisia ja heihin kuului muun muassa Quakemon ja Elestomp. Taisteluissa Loki käytti tavallisesti kaksipiikkistä keihästä, mutta jaksossa "The Wrath of the Queen" hänellä oli käytössään myös lohikäärmeteemainen sinko.


text: Äänenä toimi David Lodge.


text: Jinxer oli Queen Bansheeraa ja hänen kätyreitään palvellut ja taikuutta harrastanut demoni. Hänellä oli pitkät mustat viikset, pitkä ja kapea musta nenä, pyöreät kultaiset silmälasit ja päälaella kaksi suoraan ylöspäin osoittanutta mustaa sarvea. Jinxer oli viisas ja taitava taikuri. Hänellä oli taikakortteja, joilla hän muun muassa kutsui batlingeja, loi hirviöitä ja suurensi ja herätti henkiin jo kaatuneita demoneja. Hän oli myös taitava hypnotisoija ja taikaesineiden käyttäjä. Hän oli vihollisena varsinainen pelkuri, joka yleensä jätti taistelun luomilleen hirviöille ja batlingeille. Jinxer taisteli kuitenkin myös itse rangereita vastaan muutaman kerran. Taisteluissa hän käytti sauvaa muistuttanutta asetta.


text: Hän oli äärimmäisen uskollinen Olympiukselle ja jatkoi hänen auttamistaan jopa silloin, kun Olympius oli jumissa varjomaailmassa laatimalla suunnitelman Olympiuksen vapauttamiseksi. Hän naamioi itsensä hypnotisoijaksi nimeltä herra Mesmer ja sai kapteeni Mitchellin tottelemaan käskyjään. Samalla kun Olympius taisteli demonien henkiä vastaan varjomaailmassa ja imi niistä tarpeeksi voimia paluutaan varten, Jinxer lähetti kapteeni Mitchellin laittamaan Olympiuksen hallussa olleeseen tähtivoimaan sidotun esineen Lightspeed Rescuen Aquabase-tukikohdan voimageneraattoriin, joka siirsi Olympiukseen vielä entistäkin enemmän voimia. Rangerit onnistuivat pilaamaan Olympiuksen suunnitelman, mutta Jinxer pysyi hänelle yhä uskollisena ja alkoi huolehtia heikkoon kuntoon menneestä Olympiuksesta.


text: Myöhemmin rangereiden taistellessa Diabolicon ja Olympiuksen superdemonimuotoja vastaan, Jinxer ymmärsi käyttäneensä kaikki hirviökorttinsa. Hänellä oli vain yksi batlingkortti jäljellä, jonka hän piilotti Lifeforce Megazordiin sen taistellessa Diabolicoa ja Olympiusta vastaan. Myöhemmin kortista vapautui Aquabaseen valtava armeija batlingeja, jotka hyökkäsivät tukikohtaa vastaan ja ottivat myös jäljellä olleet Megazordit haltuunsa. Jinxer ohjasi itse pienen batlingjoukon kanssa kunnostettua Omega Megazordia, jolla he asettelivat suuria kiviä Mariner Bayn keskustassa ympyrän muotoon ja siten auttoivat Queen Bansheeraa luomaan portaalin varjomaailmaan. Juuri kun he olivat asettaneet viimeisen kiven, Carter ja Ryan tuhosivat Omega Megazordin ohjaamalla Mobile Armor Vehiclen sitä päin. Jinxerin kohtalo ei koskaan virallisesti varmistunut, mutta hän oli todennäköisesti Megazordin räjähtäessä yhä sen sisällä.


text: Äänenä toimi Kim Strauss.


text: Troika muodostui, kun kolme Diabolicon demonia yhdistyi. Alun perin Diabolico käytti kolme viimeistä taikakorttiaan ja loi niiden avulla kolme demonia, jotka taistelivat kolmestaan rangereita vastaan. Demonit olivat nimeltään Demonite, Thunderon ja Falkar.


text: Ensitöikseen Diabolico lähetti ne levittämään valkoisia sulkia ympäri Mariner Bayta, jotka oli asetettu räjähtämään auringon laskiessa. Lightspeed Rescue onnistui kuitenkin keräämään lähes kaikki sulat ennen auringonlaskua eikä niistä lopulta koitunut uhreja. Taistelussa troikademonit voittivat viisi päärangeria helposti. Ryan saapui kuitenkin auttamaan rangereita ja sai demonit pakenemaan. Ryanin puuttuminen taisteluun vuorostaan sai Diabolicon luomaan Ryanin alaselkään kobratatuoinnin, joka liikkui aina Ryanin käyttäessä voimiaan ylöspäin. Kaulaan päästyään se oli asetettu tappamaan Ryan. Kun rangerit myöhemmin voittivat troikademonit, ne kasvoivat vielä suuriksi. Demonite tuhoutui kolmikosta ensimmäisenä. Myöhemmin Ryan vaaransi henkensä käyttämällä voimiaan ohjaamalla Max Solarzordia. Max Solarzordin avulla hän kuitenkin onnistui tuhoamaan Thunderonin ja Falkarin, mutta kobra oli siirtynyt jo niin ylös että seuraava kerta olisi tappanut hänet.


text: Kolmen troikademonin tuhoutumisen jälkeen niistä oli jäljellä vain punainen, vihreä ja kultainen jalokivi. Raivostuneena demoniensa häviöstä Diabolico loi jalokivillä demonit uudestaan ja yhdisti ne Troika nimiseksi hirviöksi, jossa yhdistyi kaikkien kolmen hirviön päät ja niiden ruumiinosia. Troikassa oli muun muassa Demoniten oikea käsi, Thunderonin vasen käsi ja Falkarin jalat. Se oli aluksi liian vahva Power Rangereille, joten heidän täytyi paeta. Kapteeni Mitchell pyysi neiti Fairweatherilta apua hirviön voittamiseksi. Seuraavassa taistelussa Power Rangerit ottivatkin käyttöönsä uudet Battle Boosterit, joille Troika ei pärjännyt.


text: Demoniten äänenä toimi David Stenstrom, Thunderonin äänenä toimi Alonzo Bodden ja Falkarin sekä Troikan äänenä toimi Ezra Weisz.


text: Triskull oli Trakeenaa uskollisesti palvellut demoni. Triskull johti myös Ghouleja, jotka olivat Trakeenan uusia rivisotilaita. Alun perin Triskull uskotteli Olympiukselle keräävänsä elämänenergiaa ihmisistä Queen Bansheeraa varten, vaikka oikeasti hän keräsi sitä palauttaakseen Trakeenan hyönteismuotoonsa. Triskull yritti estää rangereita pääsemästä rakennukseen, jossa energiaa imettiin. Punainen Galaxy Ranger ja Lightspeed Ranger tuhosivat hänet.


text: Triskullin voimakkuus vaihteli suuresti, sillä hän voitti Galaxy ja Lightspeed Rangerit aluksi helposti, mutta myöhemmin hävisi punaisille rangereille. Toisin kuin viholliset ja hirviöt yleensä, Triskull ei tuhoutuessaan räjähtänyt.


text: Äänenä toimi Michael Sorich.


text: Batlingit olivat demonien lepakkoja muistuttaneita rivisotilaita, joita Jinxer valmisti taikakorttiensa avulla. Niillä oli mustat asut, silmillään pyöreät suojalasit sekä pienet lepakon siivet kypärissään ja selässään. Aseinaan ne käyttivät miekkoja. Ne muuttuivat välillä myös lepakoiksi.


text: Demonit manattiin esiin taikakorttien ja loitsujen avulla. Demonit pohjautuivat Super Sentai -sarjassa "Kyuukyuu Sentai GoGoFive" esiintyneisiin hirviöihin. Kasvattaakseen demonin Jinxer heitti taikakortin niiden ruumiiseen (tai jäänteisiin) ja luki loitsun, joka muutti demonin parviksi lepakoita josta muodostui demonin suurempi muoto. Kehittyneemmän taikakortin avulla demonit pystyivät omaksumaan entistä vahvemman muodon. Myös Queen Bansheera pystyi kasvattamaan hirviöitä lonkeroidensa avulla. Hän pystyi samalla sammuttamaan heidän mielensä ja muuttamaan heistä tottelevaisia sätkynukkejaan. Tuhoutumisensa jälkeen demonit päätyivät varjomaailmaan, jossa ne muuttuivat aivottomaksi kuoreksi aiemmasta itsestään ja jonka jälkeen ne yrittivät vain tuhota kaiken näkemänsä.


title: Bautzenin joulumarkkinat

text: Bautzenin joulumarkkinat on perinteinen joulunalusajan tapahtuma Bautzenissä Saksassa. Ne ovat todella vanha perinne, ensimmäinen maininta on vuodelta 1384. Markkinat järjestetään kaupungin päätorilla (Hauptmarkt), Reichenstraßella ja Viljatorilla (Kornmarkt). markkinoilla myydään syötävää ja juotavaa, alueen perinteisiä käsityötuotteita, lasikoristeita ja leikkikaluja.


title: Do Not Disturb

text: Do Not Disturb, televisioesityksessä Mykkä kauhu ("Do Not Disturb" tai "Silent Witness") on vuonna 1999 ensi-iltansa saanut Dick Maasin ohjaama alankomaalainen elokuva, jonka pääosia esittävät William Hurt, Jennifer Tilly ja Denis Leary.


title: Kauppakeskus Kaari

text: Kauppakeskus Kaari on Helsingin Kannelmäkeen Kehä I:n ja Hämeenlinnanväylän varteen 17. lokakuuta 2013 avautunut kauppakeskus. Kauppakeskuksen rakennutti HOK-Elanto. Kauppakeskuksen omistaa ruotsalainen kiinteistösijoitusyhtiö Niam.


title: Kauppakeskus Kaari

text: Kaari on pääkaupunkiseudun viidenneksi ja Suomen yhdeksänneksi suurin kauppakeskus. Vuosittaiseksi tavoitteeksi on asetettu 6,5 miljoonaa kävijää. Kaari sijaitsee keskeisellä paikalla Kehä I:n ja Hämeenlinnan väylän varrella. Alle viiden kilometrin säteellä asuu noin 205 000 asukasta, ja Kannelmäki on pääkaupunkiseudun työmatkaliikenteen vilkas solmukohta.


title: Kauppakeskus Kaari

text: Kaaren liikeala on 46 500 neliömetriä ja kokonaispinta-ala 101 000 neliömetriä. Suurimman liikkeen Prisman lisäksi Kaaressa on noin 80 erikoisliikettä, Sokos-tavaratalo ja Kylä-ravintolakokonaisuus. Kauppakeskuksen yhteydessä on parkkialueet 600 polkupyörälle ja 1 700 autolle. Sähköautoille on varattu kymmenen latauspaikkaa.


title: Kauppakeskus Kaari

text: Nykyisen kauppakeskuksen paikalla sijaitsi aikaisemmin vuonna 1973 avattu Eka-market, josta myöhemmin tuli Maxi ja lopulta vuonna 2004 Kannelmäen Prisma. Helmikuussa 2007 Prisman toiminnot siirrettiin rakennuksen kaksikerroksiseen osaan, ja vanhan rakennuksen purkutoimet aloitettiin kesällä 2007. Ensimmäinen osa uudisrakennusta otettiin käyttöön keväällä 2009, minkä jälkeen loputkin vanhasta rakennuksesta purettiin. Uuden kauppakeskuksen valmistuminen syksyllä 2013 korosti Kannelmäen asemaa Länsi-Helsingin aluekeskuksena.


title: Kauppakeskus Kaari

text: Aktia, Alko, Apteekki Isokannel, Arnolds, Bella Pelo, Bik Bok, The Body Shop, BR-Lelut, Carlings, Carwash, Clas Ohlson, Click Shoes, Cubus, Diacor, DNA Kauppa, Dressmann, Ekasalongit, Elisa, Espresso House, Faunatar, H&M, Hanko Sushi, Hesburger, Instrumentarium, Jack & Jones, Jungle Juice Bar, Kaivokukka, Kannelmäen seurakunta, Kultajousi, Kylä-ravintolat (Café Velo, La Famiglia, Chilitos, Chico's To Go, Spaghetteria ja Coffee House), Life, Lindex, Martin’s, Megasuutari, Mobila Electonics, Musti ja Mirri, Name it, PakuKympillä.fi, Pelaamo, Pentik, Postin pakettiautomaatti, Prisma, Punnitse & Säästä, R-kioski, Silmäasema, Sokos, SOL Pesulapalvelut, Specsavers, Subway, Suomalainen Kirjakauppa, Flying Tiger Copenhagen, Timanttiset Kulta-Aika, Top-Sport, Ur&Penn, Vero Moda


title: Kauppakeskus Kaari

text: Kannelmäen kauppakeskuksessa toimii yleisradiotaajuudella paikoitushallitoistin.


title: Nuori Adam

text:
Nuori Adam ("Young Adam") on vuonna 2003 ensi-iltansa saanut David Mackenzien ohjaama draamaelokuva, joka perustuu Alexander Trocchin samannimiseen romaaniin.
Skotlanti 1950-luvulla. Jokilaivan apupoika Joe (Ewan McGregor) näkee vedessä ruumiin, jonka hän ja kippari Les (Peter Mullen) onkivat kuiville. Joe ryhtyy kehittelemään suhdetta Lesin vaimoon Ellaan (Tilda Swinton). Suurin ongelma ei olekaan mustasukkainen aviomies, vaan menneisyyden haamut, jotka liittyvät kuolleeseen tyttöön ja murhaoikeudenkäyntiin.
Film-O-Holic.com -sivuston Onnimanni Liukkosen mielestä elokuva on vaikuttava tuskaisten ihmishahmojen selviytymiskertomus. ”Se on brittiläistä laatutuotantoa, joka valitettavasti pitää sisällään myös muodon jäykkyyden. Toisinaan elokuvan vanhanaikaisuus on miellyttävää, mutta aika ajoin se on vain tylsää. Tarinan edetessä tunnelma kuitenkin tiivistyy, ja loppu on lakonisuudessaan suorastaan mykistävä.”